Zain, Che Ta Turut Senang Dan Selesa Bersama LOL Entertainment

Sudah tertulis mungkin rezeki anak selebriti popular Rozita Che Wan dan Zain Saidin, Aaisyah Dhia Rana yang kini berusia lima bulan menjadi artis pertama menyertai syarikat pengurusan Laugh Out Loud (LOL) Entertainment.

“Saya senang bersama pengurusan LOL dan sejak tiga tahun dengan syarikat ini, saya percaya kepada kredibiti LOL sebagai antara syarikat pengurusan popular tanah air.

“Jadi dalam hal anak, saya biarkan yang lebih arif untuk mengatur apa yang sewajarnya untuk dia. Tambahan pula rezeki anak saya kian murah dan mendapat perhatian syarikat yang berkeinginan menjadikannya sebagai duta,” kata Che Ta penuh yakin dengan pengurusan daripada pihak LOL.

Selain Che Ta dan Aaisyah, Zain sendiri turut membuat keputusan untuk bersama pengurusan LOL yang dimiliki Afeeq Abd Wahab dan penyanyi Dafi sejak awal tahun ini dan memberitahu, dia berasa senang melihat bagaimana LOL selama ini menguruskan kerjaya isterinya.

Bagus juga tindakan Zain tersebut. Di samping memudahkan mereka bergerak di bawah satu pengurusan yang sama, perkara ini dilihat juga dapat menjimatkan masa keluarga kecil ini. Apa-apa pun, semoga keluarga ini kekal bahagia dan sentiasa sukses. (rtky/s)


Benjy Ditahan Lagi Buat Kali Keempat?

Menurut Berita Harian, seorang pelakon lelaki telah ditahan untuk kali keempat selepas dipercayai terbabit dalam penyalahgunaan dan memiliki dadah jenis syabu ketika ditahan dalam sekatan jalan raya di Pagoh, Muar, Johor, semalam.

Dalam sekatan jalan raya tersebut, dia telah ditahan bersama seorang lagi lelaki Melayu setelah anggota polis menemui satu beg di tempat letak kaki pemandu yang mengandungi empat paket plastik dadah disyaki syabu anggaran seberat 52.27 gram.

Pemeriksaan pada but kereta, polis menjumpai satu kotak yang mengandungi beberapa botol plastik yang tertulis HmbG Chemicals, Bendosen Aceton, Bendosen Toluene dan satu bekas lain yang tertulis perkataan Bendosen Calcium Chloride.

Pemeriksaan lanjut pihak berkuasa menemui satu paket dadah disyaki syabu dengan anggaran seberat 1,073 gram dan satu bekas plastik disyaki syabu anggaran seberat 193 gram. Selain itu terdapat tujuh balang kaca, satu corong kaca, satu bekas plastik, satu getah paip, satu pengering dan satu dapur elektrik.

Kedua-dua suspek dibawa ke Ibu Pejabat Polis Daerah Muar untuk siasatan lanjut mengikut Seksyen 39B Akta Dadah Berbahaya 1952. (rtky/s)


Mamat Ditahan Positif Dadah?

Portal Astro Gempak petang ini melaporkan yang seorang penyanyi lelaki berusia yang pernah popular pada awal 90-an ditahan polis malam tadi selepas ujian air kencing positif Amphetamine adalah Mamat yang pernah menjadi anggota kumpulan Exists.

Nama penyanyi itu turut dikaitkan oleh peminat dunia hiburan yang mengikuti berita berkenaan sejak beberapa jam yang lalu selain menjadikan bayangan pernah memenangi tempat ketiga dalam program realiti televisyen sebagai pembayang kuat.

BACA: Pengurus Dakwa Mamat Gelap Mata Kerana Duit Selepas Gegar Vaganza (ext.)

Mamat pernah memenangi tempat ketiga di program Gegar Vaganza yang berlangsung tahun lalu.

Harian Metro hari ini melaporkan yang Ketua Polis Daerah Ampang, Asisten Komisioner Khairuldin Saad berkata, penyanyi terbabit ditahan di kawasan Jalan Jelatek 2, Jelatek Business Park, Hulu Kelang. Suspek telah ditahan reman bersama dua wanita dan dibawa ke balai polis bagi membantu siasatan. (rtky/m)


Tasha Shilla Akui Sudah Putus Cinta

Nampaknya impian pasangan ini untuk mendirikan rumahtangga dalam masa terdekat seperti dirancang awal tahun ini tidak menjadi kenyataan selepas Tasha Shilla sendiri mengakui yang beliau sudah putus cinta dengan kekasihnya, Hans.

Jawapan Tasha Shilla ini menjadi penamat kepada spekulasi yang bermula awal bulan ini tentang hubungan mereka yang sudah berakhir selain ianya berpunca dari orang ketiga yang campur tangan dalam perhubungan mereka.

“Kami dah tiada apa-apa hubungan, sebelum ini pun kami berkawan rapat saya anggap ini adalah suratan takdir dan masing-masing telah pun buat haluan sendiri”

“Kalau perpisahan kami disebabkan oleh orang ketiga, hal itu saya saya enggan komen dan tidak mahu mengulas lanjut,” ujar Tasha Shilla kepada HLIVE! semalam.

Selain mengakui yang sudah sebulan mereka tidak bersama sebagai pasangan kekasih, Tasha Shilla juga menganggap perpisahan ini sebagai satu pengajaran buat dirinya. (rtky/m)


Noorkumalasari Nafi Anita Sarawak Cerai

Nama Anita Sarawak kembali menjadi sebutan baru baru ini selepas setelah lama menghilang tanpa khabar berita selain ada khabar angin mengatakan yang beliau kini sudah berpisah dengan suaminya, Mahathir Abdullah dan kembali menyanyi di Las Vegas.

Adik penyanyi itu Noorkumalasari berkata, Anita Sarawak memberitahunya berita berkenaan adalah fitnah semata-mata dalam satu panggilan telefon kira kira dua bulan yang lalu dan khabar angin ini bukan satu perkara baru.

BACA: Anita Sarawak Kini Berpisah Dengan Mahathir, Kembali Menyanyi Di Vegas?

“Kali terakhir saya berbual dengannya menerusi telefon kira-kira dua bulan lalu dan saya sendiri bertanya kepadanya tentang gosip mengatakan dia sudah berpisah dengan Mahathir dan dia memberitahu perkara itu tidak benar”

“Laporan yang keluar mengenai perkara itu adalah fitnah dan ini bukan perkara baru. Paling baik mendoakan kebahagiaannya dengan suaminya,” ujar Noorkumalasari kepada mStar Online.

Beliau turut menambah yang Anita Sarawak tidak bercadang untuk kembali ke Malaysia dalam masa terdekat kerana selesa menjalani kehidupan di Las Vegas dan menjadi suri rumahtangga sepenuh masa ketika ini. (rtky/m)


Zizan Razak Sindir Emma Maembong?

Pelawak dan pelakon Zizan Razak dilihat sengaja mengundang telahan apabila menyelitkan kapsyen berbaur sindiran di laman sosial, baru-baru ini.

Kapsyen itu didakwa berbaur provokasi seolah-olah ditujukan kepada seseorang dengan tujuan memberi jawapan kepada teka teki hubungan cinta bersama Emma. Ini kerana kapsyen tersebut seakan dialognya dengan seseorang yang tidak berkaitan dengan gambar.

Dia: Awak please saya suka awak saya nak awak menjadi suami saya yang sah

Difahamkan gambar itu diambil bersama seorang model Thailand untuk tujuan promosi produk.

Pada Januari lalu Emma memberikan kenyataan mengesahkan hubungannya dengan Zizan telah berakhir menjalinkan hubungan cinta selama dua tahun. Zizan bagaimanapun enggan memberi sebarang komen mengenai kenyataan bekas kekasihnya itu. (rtky/fr)


Shahrol Akui Bimbang Belum Bertemu Jodoh, Serahkan Kepada Ketentuan Illahi

Turut terjebak di dalam gosip dan juga berita palsu sudah bertunang mengikat tali pertunangan dengan pengurus peribadinya beberapa bulan lalu, pelakon dan pelawak ini tampil menafikan perkara tersebut malah mengkui tidak mempunyai sebarang ikatan dengan mana-mana wanita buat masa ini.

“Gosip kononnya saya sudah bertunang bukan baharu tetapi sudah bertebaran sejak tiga empat bulan yang lalu dan apa yang boleh saya katakan ia tidak benar. Tidak ada apa yang ingin saya sorokkan mengenai perkara itu atau cuba mengelak daripada menjawab mengenainya,” katanya kepada mStar Online.

Tambah Shahrol cerita palsu berkenaan mungkin timbul disebabkan ada pihak salah faham kerana pertunangan adiknya beberapa bulan lalu disangka sebagai majlisnya malah katanya, dia kini kerana terlalu sibuk dengan kerjaya seninya menyebabkan tidak terfikir ke arah itu.

“Barangkali orang salah sangka kerana mereka ingat saya yang bertunang tetapi sebenarnya adik saya dan itu mungkin menjadi punca kepada gosip berkenaan,” ujarnya sambil mengakui turut bimbang kerana belum bertemu jodoh namun meletakkan perkara itu kepada ketentuan Illahi.

“Siapa yang tidak mahu berkahwin dan mempunyai keluarga tetapi soal jodoh ini bukan boleh dipaksa-paksa.
Apa yang boleh saya katakan saya masih solo dan kini lebih banyak memberi fokus kepada kerjaya sahaja,” jelasnya.

Tidak mengapa Shahrol, kadangkala jodoh ini datang bila kita tidak mencari. Peminat pasti mendoakan yang terbaik buat anda. Tapi nanti jika sudah pasangan untuk dijadikan bakal isteri, bolehlah ajak kami sekali ke majlis pernikahan. Eh. (rtky/s)


Kini Kucing Pun Boleh Menunaikan Impian Anda Untuk Jadi Happy

Setiap yang bernafas di atas muka bumi Tuhan ini layak untuk menikmati nikmatnya gembira atau happy, orang kampung kami kata. Tetapi, bukan selalu yang kita inginkan menjadi kenyataan.

Namun ketika ini, seakan satu fenomena di laman sosial apabila orang ramai mula mengirimkan impian mereka untuk menjadi gembira menerusi #KucingHappy — apa cerita luah perasaan dan impian hidup kepada kucing?

Penyanyi yang semakin meningkat naik, Elizabeth Tan juga tidak terkecuali dari mengirimkan impian beliau kepada #KucingHappy bagi menghappykan cita cita untuk menyanyi sebuah lagu untuk peminat BSN yang seterusnya ditunaikan dengan segera.

Rupa rupanya BSN Malaysia ketika ini sedang menjalankan kempen untuk menggembirakan rakyat Malaysia atau happy menerusi #KucingHappy & anda juga sebenarnya boleh turut serta — mana tahu impian anda akan di-happy-kan.

Semua ini dilakukan bersempena dengan sambutan ulangtahun ke 40 BSN Malaysia dan mereka ingin menyemarakkan semangat gembira ke seluruh Malaysia menerusi #KucingHappy.

Menurut kaji selidik yang dijalankan oleh #KucingHappy, 99% rakyat Malaysia memasang impian untuk berasa gembira 24 jam setiap hari. Yang lagi 1% kami sendiri tidak faham kenapa memilih untuk bermain layang layang, mungkin kerana minat mendalam #LOL.

Anda boleh hantarkan hajat dan keinginan anda untuk gembira menerusi #KucingHappy di laman sosial Instagram, Facebook atau Twitter mulai hari ini dan kakitangan #KucingHappy akan berusaha untuk membuatkan anda gembira dengan keinginan anda. Jangan malu untuk mencuba.

Jika Elizabeth Tan pun mampu happy dengan impian beliau menerusi #KucingHappy, apatah lagi anda yang pastinya mempunyai lebih dari sekadar impian untuk menjadi gembira saban hari. Maklumat lanjut menerusi laman rasmi sempena ulangtahun ke-40 BSN Malaysia. Jom!


Nabil Suka Berkongsi Kisah Anak Bersama Peminat

Nabil Ahmad baru sahaja memberi nama anak keduanya iaitu Leyla Medyna dan berasa amat bersyukur dengan kedatangan insan baru di dalam keluarganya itu malah dalam masa yang sama menyatakan tidak kisah untuk berkongsi gambar anak-anaknya.

“Saya tak kisah pun nak kongsi gambar anak saya selepas bersalin, cuma saya mohon doalah yang baik-baik untuk anak saya, saya faham ada segelintir selebriti tempatan yang tak mahu share gambar anak. Bagi saya, ia adalah hak masing-masing sama ada mahu share atau pun tak,” katanya.

Jelas Nabil, tindakannya untuk berkongsi gambar adalah berkongsi kegembiraan bersama peminatnya sambil menyatakan bahawa baru sahaja memberi nama Leyla Medyna kepada anak keduanya itu.

“Alhamdulilah, semua rezeki Allah, saya beri nama Leyla ni sebabkan anak sulung saya Naira, saya tanya dia nama apa nak bagi pada adik, Naira jawab Leyla. Naira ni kalau sebut pelat sikit tapi bila tanya untuk nama adiknya lancar pulak sebutannya, jadi saya ikut sahajalah permintaannya,” ujarnya.

Tambah Nabil, dia juga sangat teruja dan gembira apabila ada individu yang bertanyakan mengenai anaknya. Apa-apa pun, semoga kehidupan Nabil sekeluarga bahagia dan selepas ini pastinya lagi riuh dengan kehadiran insan baru. (rtky/syfq)


Najwa Mahiaddin Sah Bergelar Isteri

Portal hiburan popular, Murai hari ini melaporkan yang penyanyi Najwa Mahiaddin telah selamat diijabkabulkan dengan pasangan hatinya Idris Koh dalam satu majlis yang berlangsung tengahari tadi di Putrajaya.

Pasangan ini yang mengenakan persalinan serba putih telah diijabkabulkan di kediaman rasmi Timbalan Perdana Menteri, Tan Sri Muhyiddin Yassin di Sri Satria Putrajaya. Najwa dan Idris telah bertunang pada bulan Disember tahun lalu.

Menurut kenyataan pejabat Timbalan Perdana Menteri, mereka dinikahkan oleh Muhyiddin di hadapan Imam Besar Masjid Putra, Putrajaya, Abdul Manaf Mat dan Khatib Dr Sirajuddin Suhaimee pada 11.40 pagi.

Berikut merupakan beberapa gambar awal yang diterima sekitar majlis pernikahan Najwa Mahiaddin dan Idris Ko buat tatapan anda semua. Tahniah kami ucapkan buat kedua dua belah keluarga atas penyatuan dua hati ini. (rtky/m)


Shila Amzah Lawat Ibu Johan As’ari Di Hospital

Walaupun sentiasa sibuk dengan urusan harian dan juga persembahan, nampaknya Shila Amzah sempat meluangkan masa untuk melawat ibu Johan As’Ari yang kini terlantar di hospital kerana diserang strok kali keempat baru-baru ini.

Melalui Instagram milik Johan, pelakon ini menyatakan tanda terima kasih dan juga mendoakan Shila sentiasa maju di dalam karier nyanyian yang sedang diceburinya sekarang.

“Kepada kau yang tersayang, pada teman yang ku kenang @shahilaamzah. Hati suci mu terlalu kasih kepada ibunda hamba. Jazakillah! Take care and good luck for your career. Allahumma Amiin,” memetik kata-kata Johan di dalam akaun laman sosialnya itu.

Menurut pelakon Cinta Ilahi itu ketika ini, ibunya, Datin Firdaus Abdul Kader, 58, masih dirawat di Hospital Serdang. Buat Johan kami doakan agar ibu anda cepat sembuh seperti sedia kala. Ini masa terbaik untuk anda membalas kembali jasa ibu. Johan pasti rindu masakan ibu, bukan? (rtky/syfq)


Scha Terima Kritikan Dan Teguran Peminat Tetapi Jangan Biadap

Jika sebelum ini Awal Ashaari bersuara lantang apabila fizikal anaknya ditegur peminat, berbeza pula bagi Scha Al Yahya yang sangat tenang menghadapi perkara tersebut namun dalam masa yang sama menjelaskan ada garis antara mahu menasihati dan kecenderungan menjadi biadap.

“Sebagai artis, saya kena pandai menerima apa saja kritikan mahupun nasihat. Saya tak boleh larut atau alpa dengan semua ini. Kena cepat sedar. Cuma saya berasakan hal ini tak patut terjadi kerana ia membabitkan seorang bayi. Lara tak tahu apa”

“Bagi saya, cukuplah dia sihat dan cukup sifat. Itu sudah memadai dan saya memanjat kesyukuran,” katanya sambil menjelaskan sekalipun dia dan suaminya bergelar figura awam atau dikatakan menjadi hak masyarakat, itu tidak bererti orang ramai bebas untuk berkata apa saja mengenai kehidupan mereka.

“Kalau Awal, tahulah dia memang sangat lantang. Kalau dia geram atau marah memang dia akan lepaskan perasaan yang bertandang itu terutama perkara yang disentuh itu berkait rapat dengan orang yang dia sayangi”

“Saya tak salahkan dia dalam hal sebegitu. Dia amat melindungi insan yang disayanginya seperti saya dan anak kami. Saya tak rasa benda itu salah. Manusia biasa pastinya kita akan terasa apabila dicuit orang lain,” kata Scha menjelaskan situasinya dengan tenang. (rtky/syfq)


Rozita Che Wan Tak Sangka Terima Kontrak Bernilai RM 1 Juta

Dalam laporan Harian Metro hari ini, Rozita Che Wan mengakui yang beliau ada menerima tawaran bernilai RM 1 juta dari sebuah jenama pengeluar tekstil terkenal untuk menjalankan kempen pengiklanan bersama mereka selama tiga bulan.

“Ya, memang betul tapi saya tidak terima jumlah berkenaan dalam bentuk wang tunai sepenuhnya. Ia sebenarnya merangkumi beberapa produk danwang tunai yang merangkumi nilai tersebut,” ujar Rozita Che Wan memberikan penjelasan.

BACA: Rozita Che Wan Bertudung Kerana Mahu Zain Saidin Masuk Syurga

Che Ta juga meluahkan harapan beliau supaya orang ramai tidak menjadikan angka tersebut sebagai satu isu kerana ianya melibatkan tiga jenama di bawah pengurusan jenama tekstil terkenal tersebut yang dijalankan bersempena perayaan Aidilfitri kelak.

“Saya harap sangat ornag tidak salah faham sebab bukan saya dapat wang RM 1 juta, tapi kontrak itu sahaja yang menyamai nilai tersebut. Nanti orang dengar angka itu, tak pasal pasal kena cari pula,” tambahnya lagi yang turut tidak menyangka masih mampu terima tawaran sebegitu.

“Pada mulanya saya memang terkejut dengan tawaran itu & dalam masa yang sama teruja sangat sebab rezeki ini membuktikan artis bertudung pun masih ada tempat untuk mendapat kontrak sebesar ini,” ujarnya yang kini berada di Jepun. (rtky/m)


Lana Nodin Terima David Kerana Memiliki Pengetahuan Islam Luas

Dalam satu sidang akhbar semalam, Lana Nodin telah pun mendedahkan yang beliau bakal mendirikan rumahtangga dengan jejaka pilihan beliau yang berasal dari Amerika Syarikat bernama David McKienzie atau nama Islamnya, Mohd Daud McKienzie.

Bakal mengadakan semua majlis perkahwinan beliau di Hotel Istana, Kuala Lumpur pada 15 Mei ini Lana Nodin mendedahkan yang pengetahuan mendalam David terhadap Islam menjadi faktor kenapa beliau memilih jejaka itu sebagai bakal suaminya.

“Semasa di awal perkenalan kami saya sudah menegaskan kepadanya bahawa sekiranya dia ingin mengahwini saya dia perlu menukar agamanya. Bagaimanapun saya pula yang terkejut kerana dia mengetahui perkara itu selain memberikan penjelasan lain tentang Islam dan membuatkan saya terpaku dengannya,” ujar Lana Nodin ketika ditemubual media.

Lana turut memberitahu bahawa David tidak merokok dan tidak gemar untuk bersosial. Selain itu, perkahwinan mereka ini dipercepatkan kerana Lana mahu ikatan mereka dihalalkan dan senang untuknya bergerak ke mana-mana bersama David selepas ini.

“Saya suka tentangnya apabila dia tidak merokok dan tidak suka bersosial. Apabila kami sudah sah bergelar suami isteri saya bebas untuk mengikut David ke mana-mana tanpa perlu berasa risau tentang tanggapan negatif masyarakat terhadap kami. Secara tidak langsung perkahwinan ini membersihkan nama saya dan keluarga. Lagipun, tidaklah ibu saya terus bimbang dengan siapa saya berkawan,”ujarnya.

Sementara itu, Lana memberitahu akan meninggalkan karier lakonan sekiranya perlu berbuat sedemikian kerana ingin memberikan keutamaan pada bakal suaminya itu kelak. Malah mungkin akan mengembangkan karier lakonannya di Hollywood.

“Saya mungkin akan kembangkan karier lakonan saya di Amerika Syarikat sekiranya berpeluang kerana David juga mempunyai kenalan yang bekerja dalam bidang perfileman Hollywood. David bercadang mahu memperkenalkan saya dengan rakannya menguruskan agensi pencarian bakat kepada pelakon-pelakon baru untuk bertapak di Hollywood”

“Apapun semua itu bergantung pada rezeki, katanya mengakui akan berbulan madu di Seth, Amerika Syarikat,” tambahnya. (rtky/hfz)


Mr Os Baru Jalani Pembedahan, Mohon Doa Peminat

Kecoh seketika suasana di media sosial malam semalam apabila tersebar berita yang mendakwa pelakon dan pelawak, Mr Os atau nama sebenarnya Mohd Yusof Abdul Hamid telah pun meninggal dunia. Perkhabaran palsu itu bagaimanapun dinafikan sendiri oleh empunya diri.

“Saya telah dimasukan ke hospital selama lapan hari untuk lakukan pembedahan atas masalah kesihatan yang dialami (akibat pendarahan pada tonsil). Kesihatan saya kian beransur pulih selepas keluar dari hospital dan kini masih lagi berehat daripada melakukan sebarang aktiviti luar,” katanya kepada mStar Online.

Os menambah, dia harus mendapatkan rawatan susulan dari hospital berlainan kerana setiap hospital mempunyai kepakaran yang berbeza dan dalam masa yang sama berharap peminat dapat mendoakan kesihatan dan kesejahteraannya agar kembali sihat seperti sedia-kala.

“Saya harap peminat di luar sana dapat sama-sama mendoakan kesejahtera saya agar saya kembali sihat dan dapat melakukan aktiviti harian seperti biasa,” katanya yang keluar hospital Selayang Sabtu lalu dan akan meneruskan kerjayanya sebagai pemandu teksi, apabila penyakitnya benar-benar pulih nanti. (rtky/syfq)


Episod Akhir Teman Lelaki Upahan Hari Ini

Drama bersiri Teman Lelaki Upahan bakal melabuhkan tirai pada episod terakhirnya pada hari ini malah hubungan Kyra Lydia dan EL makin tegang? Rasa cinta El yang mekar buat Kyra Lydia dahulunya berganti menjadi dendam setelah Kyra membatalkan perkahwinan mereka.

Drama yang mula ditayangkan pada 9 Februari lalu ternyata menjadi tumpuan ramai dan menambat hati peminat drama tempatan. Dan lebih mengagumkan mereka yang sebelum ini bukan peminat drama turut tertarik mengikuti perkembangan cinta EL dan Kyra hasil adegan yang lucu dan serius yang menjadi.

Watak Ezwan Lutfi atau El yang dilakonkan oleh Ungku Ismail benar-benar menghidupkan nadi drama tersebut malah gandingan bersama Siti Elizad sebagai Kyra Lydia adalah satu pertaruhan yang berbaloi dan dalam masa yang sama mengangkat dua nama pelakon ini.

Selain itu, dalam temubual bersama majalah EH!, Siti Elizad sempat memberi hint bagaimana episod akhir Teman Lelaki Upahan ini akan menutup tirai.

“Apa yang saya boleh kongsikan adalah akan ada konflik di pertengahan sebelum episod akhir. Saksikan siapakah yang akan EL pilih untuk kebahagiaannya,” jelasnya sambil mengakui pada mulanya dia menolak untuk melakonkan watak Kyra namun akhirnya berusaha untuk memberikan yang terbaik kepada pengarah.

Drama yang diadaptasi dari novel karya Azura Rasiddin dan diarahkan oleh Azma Aizal Yusof dan Idora Abdul Rahman ini turut dilakonkan oleh Fikhree Bakar, Izara Aishah, Wan Raja, Sharifah Aleysha, Dian P. Ramlee, Zarynn Min, Adik Alleeya, Shah Iskandar dan ramai lagi. (rtky/syfq)


Dian Sastro Wardoyo Tiru Nabi Dalam Mendidik Anak

Dian Sastro Wardoyo yang merupakan tonggak utama filem Ada Apa Dengan Cinta satu ketika dahulu mengakui bahawa dia inginkan anak-anaknya menjadi insan berguna. Berdiri di atas kesedaran tersebut, dia berusaha menerapkan ajaran Nabi Muhammad dalam mendidik kedua buah hatinya.

BACA: Cinta Dan Rangga Kembali Dalam Sekuel Pendek Ada Apa Dengan Cinta

“Saya sedikit mengambil cara mendidikdari Rasulullah. Tapi nggak terlalu detail dan sama persis apa yang dilakukan Rasullulah,” kata Dian Sastro yang meletakkan pendidikan agama untuk anak-anak sangatlah penting dan juga merasa wajib mengajarkan ilmu agama kepada anak-anak, walaupun hanya sedikit.

Malah, pelakon ini juga mengambil langkah untuk turut sama mengajarkan pembantu rumahnya surah-surah pendek di dalam Al-Quran supaya ketika dia tiada di rumah, pembantu itu dapat menyampaikan ajaran tersebut kepada anak-anaknya.

“Doa-doa pendek suka saya bacakan ke anak. Asisten anak-anak saya juga saya imbau untuk mengajarkan bacaan surat pendek. Jika saya tidak berada di rumah, maka para asisten rumah tangga akan mengajarkan ilmu agama kepada anak-anak saya,” ujar pemilik nama lengkap Dian Paramita Sastrowardoyo itu.

Dian telah berkahwin dengan suaminya, Indraguna Sutowo pada 2010 dan kini dikurniakan sepasang cahaya mata, Shailendra Naryama Sastraguna Sutowo (anak lelaki) dan Ishana Ariandra Nariratana Sutowo (anak perempuan). (rtky/syfq)


Johan As'ari Doakan Lana Nodin Bahagia Bersama Bakal Suami

Pernah menjalinkan hubungan cinta bersama Lana Nodin satu ketika dahulu, Johan As’ari mengakui dia turut berasa gembira dengan perkhabaran bahawa Lana akan berkahwin Mei ini malah pelakon ini juga menyatakan dia mendoakan mereka (Lana dan bakal suami) akan menemui kebahagiaan sehingga ke akhir hayat.

“Saya mendapat tahu tentang berita Lana bakal berkahwin daripada laporan media dan sebagai lelaki yang pernah rapat dengannya saya gembira dengan berita itu kerana dia menemui cinta sejatinya. Saya sentiasa mendoakan kesejahteraannya dan berharap Lana akan bahagia bersama lelaki pilihannya sehingga ke akhir hayat,” katanya ketika dihubungi mStar Online semalam.

Walaupun perhubungan mereka terputus di tengah jalan namun pelakon ini menjelaskan dia tidak pernah menyimpan dendam atau benci terhadap Lana sebaliknya menganggap kehadiran wanita itu banyak mengajarnya mengenai erti kehidupan.

“Lana adalah seorang wanita yang baik dan sepanjang mengenalinya dia banyak mengajar saya tentang cara untuk memahami kaum wanita dengan lebih baik. Meskipun tiada jodoh diantara kami itu bukan bererti saya perlu membencinya kerana dia pernah menjadi sebahagian daripada hidup saya,” katanya. (rtky/syfq)


Anita Sarawak Berpisah Dengan Mahathir?

Apabila membuka kembali kisah Anita Sarawak yang sudah lama kita tidak dengar, perkara yang sampai di pengetahuan kami, masih lagi samar-samar, namun kami yakin ramai peminat Anita Sarawak sentiasa mendoakan yang terbaik buat penghibur bertaraf antarabangsa ini.

Melalui forum CARI, Anita didakwa telah bercerai dengan suaminya Mahathir dan membawa diri ke Vegas namun perkara ini masih belum mendapat apa-apa pengesahan daripada pihak Anita sendiri.

Menambah kerinduan peminatnya di sini lagi apabila hari lahirnya baru sahaja berlalu pada 23 Mac lalu dan jika dibuka kembali kisah mengenai Anita pada tahun 2012 di Berita Harian, bekas pelakon dan model era 1980-an dan juga insan yang rapat dengan Anita, Noorkumalasari, mengakui bahawa hati Anita terluka ketika waktu itu.

Bagaimanapun, Noorkumalasari yang juga merupakan adik tiri kepada Anita itu menafikan bahawa pasangan itu telah bercerai dalam satu kenyataan pada tahun 2014, melalui akhbar sisipan Berita Harian.

Melalui tinjauan kami di laman sosial yang lain, ramai peminat Anita berharap agar artis pujaan mereka ini pulang terus ke Malaysia dan meneruskan kehidupan di sini. Apa-apa pun, kami harapkan yang terbaik untuk penyanyi ini. (rtky/syfq)


Lana Nodin Umum Bakal Kahwin 15 Mei Ini

Selepas berteka teki dengan para peminat dan pihak media, Lana Nodin dalam satu sidang akhbar khas petang ini mengumumkan yang beliau bakal mendirikan rumahtangga dengan pilihan hatinya Mohd Daud Mc Kienzie Bin Abdullah pada 15 Mei 2015 ini.

David Mc Kienzie atau nama Islam beliau Mohd Daud McKienzie Abdullah merupakan seorang jejaka yang berasal daripada Amerika Syarikat serta merupakan pemain bola tampar di peringkat sukan Olimpik.

Majlis mereka akan berlangsung sepenuhnya di Hotel Istana, Kuala Lumpur yang terdiri dari majlis malam berinai, bernikah sehinggalah ke majlis persandingan kedua dua bakal mempelai ini. Tahniah kami dahulukan! (rtky/hfz)


Ajak Shiro Sambut Kelahiran Anak Ketiga

Tahniah diucapkan kepada Ajak Shiro & juga isteri yang selamat menyambut kelahiran anak ketiga mereka (bayi perempuan) hari ini pada pukul 1 petang tadi malah apa yang lebih membuatkan kami terharu ialah luahan perasaan Ajak di akaun Instagramnya yang sangat menghargai isterinya itu.

Menurut pelakon dan pelawak ini, pengorbanan yang dilakukan oleh isterinya itu merupakan satu perkara yang sangat besar walaupun terpaksa berhadapan dengan kekangan masa dan juga pelbagai kerenahnya sebagai suami.

Memang jujur apa yang diluahkan Ajak di dalam gambarnya itu. Jaga-jaga, nanti air mata bergenang. Malah dalam siri gambar yang lain juga, Ajak turut memenuhi permintaan isterinya untuk makan lontong goreng walaupun ketika itu, mereka sudah berada di depan bilik bersalin.

Ajak dikurniakan dua orang anak sebelum ini, Mohd Jad Thaqif dan Mohd Had Thaqif malah apa yang menariknya, ketiga-tiga anak Ajak ini lahir pada tarikh yang sama iaitu, 25 Mac, cuma berbeza tahun sahaja. Menarik bukan?

Apa-apa pun, dengan kelahiran cahaya mata baru ini, semoga keluarga ini akan terus meriah dan dalam masa yang sama, sentiasa bahagia dan berkekalan sehingga akhir hayat. (rtky/syfq)


Norman Turut Undang Fynn Jamal dan Ella Sebagai Kejutan Kepada Memey

Siapa sangka, sambutan hari lahir Memey Suhaiza kali ini sungguh meriah dengan kehadiran insan tercinta serta kenalan rapat. Majlis yang diaturkan oleh Norman Hakim itu sememangnya mampu membuatkan mana-mana isteri menitiskan air mata terharu.

Malah Norman juga turut menjemput Fynn Jamal dan juga Ella kerana isterinya itu sangat meminati dua figura ini dan apa lagi, menangislah Memey sebaik melihat kejutan yang diberikan oleh Norman. Sweet sungguh bukan dapat suami seperti Norman.

Apa-apa pun, kami doakan agar pasangan ini sentiasa bahagia dan yang paling penting, utamakan ikatan kekeluargaan yang kuat. Sebelum ini, pada Januari lalu, Memey terlebih dahulu telah membuat kejutan pada hari lahir Norman. Kita tunggu apa pula kejutan untuk tahun hadapan. (rtky/syfq)


Sikap Dermawan Johan Yang Ramai Tidak Tahu

Di sebalik jenaka lucu dan juga gelak ketawa pengacara radio dan pelawak ini, ada satu sisi lain yang Johan jarang dedahkan dan apa yang penting, kehidupan keluarga ini dilihat sentiasa dilimpahi rezeki namun empunya diri sendiri pun masih merendah diri.

Jika diteliti daripada gambar-gambar di akaun Instagram miliknya baru-baru ini, terdapat beberapa keping gambar makanan yang banyak dan menurut caption, ia adalah untuk dibahagikan kepada jemaah masjid yang datang untuk menunaikan solat Jumaat.

Bagaimanapun, niat murni pasangan suami isteri ini seperti biasa pasti mendapat komen-komen negatif daripada segelintir individu yang hanya tahu mengkritik. Sekurang-kurangnya Johan sudah melakukan kebaikan daripada hanya tahu mengkritik di sosial media.

Semoga perjalanan karier Johan dan juga isterinya akan sentiasa dipermudahkan dan dalam masa yang sama mampu membantu orang lain juga. (rtky/syfq)


Sharnaaz Ahmad Mengamuk Bila Nama Digunakan Penipu

Hati siapa tidak panas apabila ada individu yang mengambil kesempatan atas populariti nama sendiri untuk mengutip wang dan menipu orang ramai. Ini yang terjadi kepada Sharnaaz Ahmad baru baru ini sehingga beliau mengeluarkan amaran keras di Instagram.

Melalui status terbaru beliau, Sharnaaz Ahmad memberikan amaran kepada orang ramai supaya berhati hati dengan satu skim penipuan yang menggunakan namanya untuk satu acara kebajikan.

Dua orang individu yang berasal dari Singapura itu dikatakan menggunakan nama Sharnaaz Ahmad untuk mengadakan acara bertemu peminat di negara tersebut dan mengenakan bayaran yang didakwa akan disalurkan kepada badan kebajikan.

“Ini dua manusia tak guna patut dihukum rejam sampai lunyai! Jaga jaga dengan penipuan dua ekor ini. Ya, ekor. Binatang berhati mulia walaupun tidak berakal, tetapi dikurniakan akal, digunakan untuk mengaut keuntungan”

“Event di Singapura adalah palsu! Tujuan mengaut keuntungan, sila cari ini dua ekor & ambil duit dia,” tulis Sharnaaz Ahmad sebagai peringatan kepada peminat.

Nampaknya peminat dan selebriti sendiri mesti lebih berhati hati selepas ini kerana orang kita memang senang termakan pujuk rayu lebih lebih dalam soal kebajikan. Pastikan wang yang dihulur sampai benar kepada yang memerlukan. (rtky/m)


Yusry KRU Luah Rasa Bersyukur Jadi Suami Lisa Surihani

Ini memang sangat manis. Pada 23 Mac lalu, genaplah usia aktres jelita yang mendapat jolokan ‘Malaysia Sweetheart’ (buah hati Malaysia) Lisa Surihani ke-29 tahun dan apa yang kami katakan comel dan juga sweet adalah apabila Yusry meluahkan perasaannya di Instagram terhadap isteri tersayangnya itu.

Melalui laman Instagram miliknya, Yusry menulis ucapan mendoakan agar isterinya sentiasa beroleh segala yang terbaik, kegembiraan dan kebahagiaan berpanjangan dan menyatakan rasa bersyukur kerana dapat meraikan hari istimewa itu atas nama seorang suami dan berdoa semoga mereka terus melayari hari-hari yang indah seperti hari ini (hari lahir Lisa). Hari lain tidak indahkah? Okay, gurau saja.

Selain menerima ucapan daripada Yusry dan peminat, wanita yang bakal bergelar ibu tidak lama lagi ini juga turut menerima ucapan daripada rakan artis seperti Fasha Sandha, Nora Danish dan juga tidak ketinggalan kawan baiknya, Fazura.

Apa-apa pun, kami berharap agar pasanagn ini beroleh kebahagiaan dan juga bakal dikurniakan dengan cahaya mata yang comel dan juga menjadi anak yang baik. (rtky/syfq)


Nazim Ikuti Rawatan Susulan, Serah Takdir dan Rezeki Pada Allah

Seperti kami pernah katakan sebelum ini, akhirnya pelakon Nazim Othman bersetuju untuk bercerita mengenai pembedahan yang dilakukan dan mengakui bahawa dia tidak menghidap kanser di program Bual Bicara HLive Apa Kata Malaysia bersama Datuk Aznil Hj Nawawi baru-baru ini.

“Apa yang saya boleh kongsikan kepada semua, saya bukan penghidap kanser, ia hanya ketumbuhan biasa di bahagian otak dan selamat dibedah. Sebelum menjalani pembedahan iaitu sebelum 6 Mac yang lalu, perasaan saya sangat takut dan gentar kerana bimbang diri ini dihidapi penyakit kanser”

“Alhamdulilah pembedahan saya berjalan lancar dan doktor yang merawat saya mengesahkan ketumbuhan itu adalah ketumbuhan biasa, namun saya tidak boleh terlalu selesa,rawatan susulan perlu dibuat demi kesihatan saya,” ujarnya.

Ketumbuhan pada otak Nazim terletak di antara bahagian mata kanan dan di atas hidung kanannya. Nazim turut mendedahkan kerisauannya sebelum menjalani pembedahan kerana risikonya dia kemungkinan hilang deria.

Ketika diajukan soalan oleh Aznil mengenai kerjayanya selepas ini, Nazim berkata dia berserah kepada rezeki dan takdir Allah S.W.T.

“Buat masa sekarang, saya masih belum memikirkan apa-apa tentang kerjaya saya, cuma, jika Allah benarkan saya untuk terus berlakon dan bekerja dalam bidang ini, Insyaallah saya akan terus berada di sini. Jika ditakdirkan sebaliknya, saya terima dengan hati terbuka”

“Kerana saya percaya setiap perkara yang direncanakan Allah adalah sebaik-baik rencana,” jawabnya tenang seperti dilaporkan di Astro Gempak dan turut berterima kasih kepada orang ramai yang telah mendoakan kesihatannya dan mengakui masih belum boleh terlalu yakin sudah pulih sepenuhnya selepas pembedahan itu.


Isteri Hadiahkan Aidil Zafuan Vespa Sempena Ulangtahun Kahwin

Setelah genap setahun berkahwin, Zarema Zainal dan juga Aidil Zafuan baru-baru ini telah menyambut ulangtahun perkahwinan mereka yang pertama dan yang menariknya, isteri kesayangan Aidil telah menghadiahkan sebuah Vespa kepada suaminya.

Dikurniakan cahaya mata Februari lalu, kami lihat pasangan ini sangat romantis sekali dan melalui kata-kata yang disusun rapi oleh Zarema di dalam akaun Instagram miliknya, jelas kasih sayang sang isteri kepada suami sedalam lautan paling dalam. Wah, hebat bukan perumpamaan kami.

Apa-apa pun, semoga ikatan percintaan dan juga kasih sayang di antara pasangan ini berkekalan hingga ke hujung hayat hendaknya. Malah peminat mereka pun tidak henti-henti mendoakan yang terbaik buat mereka. (rtky/syfq)


Lee Min Ho & Suzy Miss A Kini Sah Bercinta

Persoalan dan desas desus mengenai status percintaan pasangan ini, akhirnya terjawab apabila syarikat pengurusan Lee Min Ho dan Suzy tampil dan membuat kenyataan mengesahkan pasangan ini sedang bercinta.

Perkara tersebut terbongkar apabila Lee Min Ho didapati telah terbang dari Paris (selepas selesai penggambaran) untuk bertemu dengan Suzy di London. Kemudian, mereka dirakamkan bertemu di London dan menghabiskan masa bersama-sama selama 3 hari.

Pengesahan hubungan mereka ditambah lagi dengan kenyataan pihak pengurusan Lee Min Ho (Star House Entertainment) dan Suzy (JYP Entertainment) bahawa mereka telah pun menjalin hubungan selama sebulan.

Malah, gosip mengenai mereka mula tersebar bermula Februari lalu, apabila Lee Min Ho dikatakan hampir setiap hari menjemput Suzy dan keluar bersamanya. Peminat yang mengetahui tentang perkara tersebut mengucapkan tahniah di akaun Instagram milik Suzy. (rtky/syqf)


Nora Danish Nasihat Ibu Bapa Isu Komen Lucah

Mempunyai hampir 2 juta pengikut di laman sosial Instagram, tidak dinafikan, Nora Danish pastinya terpaksa menghadap pelbagai jenis komen daripada peminat mahu pun haters, namun hari ini, Nora akhirnya menyuarakan pendapat mengenai kanak-kanak yang meninggalkan komen lucah di akaun Instagram miliknya.

Dalam kemaskini terbaru Instagramnya itu, Nora menyuarakan kebimbangan terhadap komen-komen lucah yang dilihat datangnya daripada akaun kanak-kanak. Berdiri di atas kesedaran sebagai ibu bapa, Nora menasihatkan agar ibu bapa di luar sana agar memantau aktiviti anak-anak.

Menurut Nora, kebiasaannya dia akan block pengikut atau akaun yang meninggalkan komen lucah dan bermula daripada situ, dia mula perasan bahawa kanak-kanak juga merupakan penyumbang kepada komen yang tidak senonoh tersebut.

Selain itu, Nora sempat menjelaskan perkara tersebut adalah ditujukan kepada mereka yang sudah mempunyai anak dan menasihatkan kepada yang belum berkahwin agar tidak memberi pendapat yang tidak berasas. Well, kami rasa, anda pun tahu kesudahan bagaimana komen yang ditinggalkan selepas Nora menyuarakan pendapatnya, bukan? (rtky/syfq)


Zamarul Hisham Luahkan Rindu Diana Rafar Di Instagram

Orang yang jauh lagi dikenang, apatah lagi bekas isteri. Okay, maafkan kami jika pepatah salah tapi apa kami ingin sampaikan di sini ialah Zamarul Hisham sendiri meluahkan perasaan rindu terhadap bekas isterinya, Diana Rafar baru-baru ini. Tengah-tengah hujan pula rindunya ya abang Zamarul?

Jika kami imbas kembali kenyataan Diana sebelum ini, dia menyerahkan sepenuhnya hala tuju perhubungan mereka kepada qada’ dan qadar dan dalam masa yang sama redha sekiranya masih ada rezeki di antara mereka berdua.

Malah komen yang ditinggalkan peminat Zamarul dan juga Diana, rata-rata mendoakan agar hubungan pasangan ini kembali bertaut malah perkara tersebut turut membuatkan Zamarul tersentuh ketika membalas komen-komen tersebut. Jika anda mahu komen juga, boleh pergi ke Instagram Zamarul. Jangan komen nakal-nakal ya.

Apa-apa pun, bak kata Diana, ketika ini merupakan masa untuk mereka muhasabah diri dan kami percaya jika masing-masing dapat menerima dan memaafkan kesalahan pasangan, tidak mustahil Zamarul dan juga Diana akan kembali bersatu. Macam kaunselor pula. Gurau saja. (rtky/syfq)


Syafiq Kyle Nafi Pukul Uqasha Senrose

Baru-baru ini tersebar spekulasi bahawa hubungan antara Syafiq Kyle dan juga Uqasha Senrose telah berakhir apabila pelakon wanita tersebut memilih pelakon baru, Ben Ali sebagai kekasih. Malah lebih teruk lagi, kini ada dakwaan mengatakan bahawa Syafiq Kyle pernah memukul Uqasha.

Mengakui terkejut dengan perkara itu, Syafiq bagaimanapun menafikan perkara tersebut dan tidak takut dengan dakwaan memukul Uqasha. Jelas pelakon ini, dia beranggapan bahawa khabar angin yang tersebar itu adalah mengarut serta hal remeh.

“Tidak ada gunanya saya menghabiskan tenaga dengan melayan gosip murahan seperti itu kerana saya sendiri pun tidak tahu dari mana datangnya asas cerita berkenaan. Banyak benda yang tidak benar dilaporkan tentang saya dan yang terbaharu ini tiada bezanya kerana ia remeh dan mengarut,” katanya kepada mStar Online.

Selain itu, Syafiq juga dalam masa yang sama turut menafikan hubungannya bersama Uqasha telah berakhir dan memberitahu bahawa Ben serta Uqasha sememangnya berkawan rapat.

“Uqasha dan Ben sudah berkawan baik sebelum kami kenal lagi malah saya sendiri rapat dengan pemuda itu. Dakwaan mereka bercinta adalah tidak benar dan gosip itu saya anggap bersifat kebudak-budakkan kerana ia hanya berdasarkan telahan tanpa sebarang bukti kukuh,” ujarnya. (rtky/syfq)


Siti Nurhaliza Bermadu Cinta Bersama Suami di Istanbul

Ketika ini, Datuk Siti Nurhaliza dan juga suaminya, Datuk Seri Khalid Mohamad Jiwa (Datuk K) sedang menikmati pemandangan yang cukup indah di Cappadocia, Turki. Bukan main manis-manis lagi gambar pasangan ini di Istanbul.

Mengikuti perkembangan Siti di Instagram, kami difahamkan bahawa kini pasangan tersebut terlibat di dalam penggambaran program Romantika, sebuah rancangan mengenai selebriti ternama tanah air yang berkongsi tentang rahsia kebahagiaan perkahwinan mereka sambil melancong.

Meskipun Siti dan Datuk K kini sibuk dengan penggambaran program tersebut namun sebenarnya kami melihat ia seperti peluang kepada pasangan ini untuk berbulan madu, lagi pun sebelum ini, masing-masing sibuk dengan kerjaya sehinggakan jarang kita lihat mereka bercuti panjang bersama. (rtky/syfq)


Adi Putra Mengadu Sakit Belakang Ketika Promosi Filem Isyarat Cinta

Adi Putra kini dilaporkan berada di Pusat Perubatan Prince Court di sini selepas disyaki terkena gejala cakera teranjak (slipped disc), malam tadi dan perkara tersebut membuatkan isteri tersayangnya bimbang lebih-lebih lagi apabila panggilan tidak dijawab.

BACA: Adi Putra Lawat Rumah Warga Emas, Jumpa Bakal Menantu Perdana Menteri

“Saya pun terkejut bila dapat tahu sebab tak ada dengan dia. Saya baru balik kursus. Malam ini baru nak pergi tengok. Kena tunggu malam ini baru saya dapat tahu. Saya cuba hubungi tapi tak berjawab lagi. Bimbang juga jadinya”

“Nanti bila saya sampai (hospital) dan tahu cerita saya akan berkongsi (perkembangan). Sekarang saya dalam perjalanan ke sana,” jelas isterinya dipetik daripada Harian Metro dan difahamkan Adi dibawa ke hospital oleh pembantu peribadinya, Jobot selepas mengadu sakit belakang secara tiba-tiba ketika mempromosikan filem Isyarat Cinta di Kuala Lumpur.

Dalam kenyataannya hari ini, Adi dilaporkan berkata, dia masih tidak pasti tempoh ditahan di wad memandangkan dia perlu menjalani rawatan susulan termasuk imbasan Pengimejan Magnetik Resonans (MRI). (rtky/syfq)


“Perangkap Apa Kalau Kena Tangkap Atas Katil Saya”

Mungkin tidak tahan dengan dakwaan palsu yang dikeluarkan oleh Puteri Mardiana ke atas dirinya, isteri kepada Ejump iaitu Nor Hasni, telah tampil membuat penerangan panjang lebar di akaun Facebook miliknya malah lebih teruk lagi, Mardiana turut menggelarkan dirinya sebagai kerbau tua.

Mengikut daripada apa yang ditulis oleh pihak Nor Hasni, dia mendakwa kenyataan yang dikeluarkan di dalam akhbar dan juga televisyen oleh Puteri Mardiana adalah sangat tidak tepat malah dalam masa yang sama turut menjatuhkan maruahnya selaku isteri yang masih sah buat Ejump (kini dalam proses penceraian).

Malah Nor Hasni kali ini juga menggunakan peluang untuk mempertahankan dirinya dengan membongkarkan bahawa Putri Mardiana dan Ejump ditangkap khalwat kali kedua di atas katil di dalam bilik tidurnya. Lebih teruk lagi, selepas tangkapan pertama dilakukan, Putri Mardiana dan Ejump terus tinggal bersama seperti pasangan suami isteri. Wow!

Nampaknya perkara ini seperti tidak berkesudahan jika kedua-dua pihak tidak mengambil keputusan untuk berani tampil berjumpa depan-depan. Kami pun bingung dengan situasi sebegini, tetapi jika anda mempunyai banyak masa untuk mengikuti perkembangan ini, boleh klik di sini untuk mengetahui situasi dengan lebih lanjut dan mendalam. Wah, macam penyiasat, bukan? (rtky/syfq)


Aiman Hakim & Nur Fathia Tangguh Kahwin Kerana Kontrak Iklan

Tidak mahu berselindung dan merumitkan keadaan, pelakon Aiman Hakim memberitahu salah satu punca dia dan kekasihnya Nur Fathia Latiff belum merancang untuk berkahwin dalam masa terdekat adalah disebabkan terikat dengan kontrak iklan.

Menurut Aiman, mereka mereka berdua masih dalam kontrak produk iklan yang memerlukan status tersebut (solo) dikekalkan dalam tempoh masa tertentu.

“Kami tiada masalah lain kerana keluarga kami sudah kenal masing-masing cuma masalah jadual kerja yang padat dan masih dalam kontrak iklan. Saya ada kontrak dengan Garnier selama lima tahun dan Fathia pula terikat dengan produk kosmetik Avon. Bukan tidak boleh kahwin tetapi perlu beritahu awal-awal kerana mereka perlu tukar branding iklan tersebut,” ujarnya kepada mStar Online.

Selain itu, Aiman menjelaskan pengalaman beberapa tahun dalam industri hiburan membuatkan dirinya semakin matang untuk berhadapan dengan isu dan kontroversi. Daripada cara Aiman menjawab soal perhubungan ini pun, sudah membuktikan dia tidak mahu berselindung dan hanya mahu berterus terang.

Sementara itu, ditanya mengenai hubungan yang pernah terputus itu, Aiman berkata, ia adalah asam garam setiap hubungan percintaan.

“Sedangkan lidah lagi tergigit inikan pula hubungan percintaan sudah tentu ada naik dan turunnya. Sekarang hubungan kami semakin baik dan saya harap semua doakan yang terbaik sahaja. Saya tidak mahu ulas perkara ini dan mahu terus fikir ke hadapan sahaja,” ujarnya. Macho bukan jawapan Aiman? (rtky/syfq)


Sekitar Majlis Aqiqah Anak Diana Amir, Khaulah Al Azwar

Pada tanggal 8 Mac, Diana Amir  selamat melahirkan puteri sulungnya dengan nama yang cukup indah sekali, Khaulah Al Azwar yang membawa maksud Bidadari Besi dan pada hari semalam, telah berlangsung majlis aqiqah di kediaman pasangan ini di Setia Alam, Selangor.

Dalam majlis yang sederhana tetapi meriah tersebut, rakan-rakan artis lain turut hadir termasuklah Korie dan juga David Teo serta isterinya. Suka kami melihat Diana dan juga suami, Habib Bullah yang kelihatan sangat gembira dan juga bahagia.

Kami doakan yang terbaik untuk pasangan dan keluarga kecil ini. Penghijrahan Diana Amir banyak menyentuh perasaan peminatnya dan tidak salah kami katakan bahawa keluarga ini sentiasa diiringi doa daripada peminat mereka. Kami sediakan beberapa keping gambar untuk tatapan anda. (rtky/syfq)


Awal Ashaari Bengang Ada Peminat Tegur Hidung Lara Alana

Jika baru-baru ini anak sulung penyanyi Black telah dicemuh oleh seorang individu, kini Lara Alana turut menjadi mangsa kepada salah satu komen atau teguran yang tidak kena pada tempatnya malah dalam masa yang sama turut membuatkan Awal Ashaari bengang.

BACA: Awal Ashaari Bawa Lara Alana Ke Istanbul Jumpa Scha al-Yahya

Jika dilihatkan daripada cara teguran tersebut, mungkin individu tersebut sekadar mahu menegur tetapi dalam masa yang sama, teguran terbuka sebegitu hanya akan membawa kepada situasi tidak senang kepada ibu bapa bayi tersebut.

Awal bagaimanapun menjawab semula ‘teguran’ tersebut dengan memuatnaik sekeping gambar yang membawa maksud, setiap individu mempunyai batasan dalam melontarkan pendapat yang jujur ataupun bersikap biadap.

Buat Awal dan juga Black, kami doakan yang terbaik kepada anda dan juga anak-anak anda. Susah mahu puaskan hati semua orang. Sebagai ibu bapa siapa yang tidak akan terasa jika orang luar kata bukan-bukan pada darah daging sendiri. (rtky/syfq)


Bella Dally Wajah Baru Ariani, Perkenal Barisan Produk Baru

Baru-baru ini, galeri tudung dan muslimah terkenal, Galeri Ariani mengadakan pertunjukan fesyen serta majlis Soft Opening sempena pemindahan dan pembukaan Galeri Ariani di Jakel Mall. Pertunjukan tersebut menampilkan rangkaian rekaan dan koleksi terbaru dan terkini untuk tahun 2015, serta terlaris yang dihasilkan oleh Galeri Ariani.

Lebih menarik, Galeri Ariani turut memperkenalkan produk keluaran terbaru iaitu Ariani Ready-To-Wear.
Berkonsepkan “Modesty Urban”, koleksi terkini untuk Ready-To-Wear ini, terdiri dariapada Full Printed Blouse yang didatangkan dengan pelbagai motif seperti floral, abstract serta baroque.

Ia menggabungkan Embroidery blouse, Tweed dan Jacquard Jacket, Jubah yang dipadankan dengan Palazzo Pants, serta Flare Skirt. Kesemua koleksi Ready-To-Wear ini, sememangnya berkonsepkan “Sophisticated modest year,” yang didatangkan dengan pelbagai variasi warna dan fabrik, serta direka untuk digayakan oleh pelbagai saiz.

Untuk koleksi tudung dan selendang terbaru yang berkonsepkan “Modern Elegance”, ianya terdiri daripada Selendang Lace, Tiara Camelia, Tiara Shiffon Beaded Swarovsk, Selendang Farisha, Adelia dan banyak lagi.
Dalam pada itu, Ariani turut mengumumkan Nurul Syuhada Nurul Ain Mohd dan Bella Dally, pelakon yang kian melonjak naik, sebagai Duta Ariani untuk tahun 2015.

Ramai selebriti yang hadir pada pertunjukan besar-besaran itu, antaranya bekas Duta Ariani, Ekin dan kembarnya Aien, serta pelakon jelita Rozita Che Wan. (rtky/fz)


Isu Bertunang, Nelydia Senrose Serahkan Kepada Pihak Lelaki

Baru-baru ini pelakon Nelydia Senrose telah digosipkan bahawa dia telah menetapkan tarikh pertunangan dan sebagainya. Keadaan itu membuatkan dia berasa tertekan disebabkan gosip yang disebarkan melalui media sosial. Tampil di Anugerah Drama Festival Kuala Lumpur 2015 (DFKL 2015), dia menafikan gosip tersebut dan menjelaskan perkara yang sebenar.

“Saya stress dan tertekan apabila kenyataan itu bukan keluar daripada mulut saya sendiri. Sebagai perempuan lebih baik saya mendiamkan diri dan bila berita itu keluar serta orang uar-uarkan ianya sangat keterlaluan. Benda itu sudah jadi tidak bagus sebab saya masih ada keluarga.

“Jadi saya mengambil pendekatan untuk tidak bersuara dan lebih baik berdiam diri. Buat masa sekarang saya lebih selesa untuk memfokuskan kerjaya sahaja. Sekiranya saya sudah betul-betul mempunyai tarikh yang tepat saya akan memberitahu kepada semua. Saya juga menyangkal segala perkara yang digosipkan itu, kalau sudah sampai jodohnya adalah nanti,” katanya yang enggan mengulas panjang terhadap isu yang cuba digembar-gemburkan ini.

Sementara itu, memetik kenyataan Nelydia di Berita Harian Online, mengenai hal pertunangan, Nelydia menyerahkan kepada pihak lelaki untuk datang berjumpa dengan keluarganya. Bagaimanapun, pelakon ini akur dengan situasi yang melandanya ketika ini kerana memahami asam garam dunia hiburan.

Sementara itu, Nelydia Senrose dan Sharnaaz Ahmad telah memenangi anugerah Hero dan Heroin Drama Pilihan dalam Anugerah Drama Festival Kuala Lumpur 2015 (DFKL2015) yang diadakan malam kelmarin di Pusat Konvensyen Shah Alam menerusi drama Setitis Kasih Damia. Tahniah diucapkan kepada pasangan ini! (rtky/hfz)


Ayda Jebat Akui Sedih Tewas Dalam DFKL 2015

Pelakon Drama Rindu Awak 200%, Ayda Jebat mengakui bahawa dia berasa sedih kerana tidak memenangi anugerah Pelakon Wanita Drama Pilihan di Anugerah Drama Festival Kuala Lumpur 2015. (DFKL2015). Bagaimanapun kesedihannya terubat apabila drama lakonannya berjaya menggodol Anugerah Utama pada malam tersebut menerusi ‘Drama Pilihan’ serta menjadi Juara keseluruhan DFKL 2015.

“Sedih sebenarnya tapi semua ada potensi untuk menang. Bagi saya mungkin malam ini bukan rezeki tetapi mungkin di hari lain. Sama juga seperti sebelum ini yang sebenarnya saya tak sepatutnya berlakon dalam drama Rindu Awak 200%. Jadi jangan putus asa tetapi dalam masa yang sama saya gembira kerana drama Rindu Awak 200% dijulang untuk kategori utama pada malam ini,” katanya.

Manakala untuk Anugerah Bintang Popular Berita Harian 2014 (ABPBH 2014) Ayda Jebat turut tercalon dalam kategori Artis Baharu Wanita Popular dan dia ternyata tidak meletakkan sebarang harapan kerana baginya persaingan begitu sengit dan ternyata artis yang turut sama bertanding mempunyai peluang dan kekuatan mereka sendiri.

“Saya akan bagi 20% untuk itu kerana sebab banyak kriteria yang dilihat dan yang pernah menang dalam mana-mana anugerah sebelum ini pun tak semestinya akan menang lagi secara berterusan. Bagi pemenang untuk mana-mana anugerah mereka perlu lebih berusaha sebab kita membawa harapan peminat-peminat kita,” tambahnya lagi. (rtky/hfz)


Menyanyi Pada Malam DFKL 2015, Nur Fathia Sedia Dikritik

Pelakon jelita Nur Fathia, menjelaskan bahawa dia bersedia untuk dikritik selepas mengambil keputusan untuk membuat persembahan nyanyian bersama kekasihnya, Aiman Hakim di malam kemuncak Anugerah Drama Festival Kuala Lumpur 2015 (DFKL 2015).

“Ini percubaan pertama saya di khalayak ramai yang disaksikan oleh berjuta orang. Saya tak kisah dan tahu orang akan bercakap macam-macam. Jadi saya hanya mahu untuk memberikan cabaran untuk diri saya kerana saya mempunyai masalah ‘stage fright’ yang agak tinggi dan ini adalah peluangnya”

“Saya tak pernah kisah komen orang pun sebelum ini, jadi terpulanglah pada diri masing-masing untuk memberikan kenyataan positif atau negatif,” ujarnya sambil mengakui sedikit berdebar dan hanya ala kadar berlatih menyanyi Fathia menganggap ini cubaan pertamanya untuk terjun ke dunia nyanyian sekiranya diberikan peluang. .

Pada malam tersebut, Fathia telah berduet bersama kekasih hatinya Aiman Hakim menerusi lagu berjudul ‘Kisah Kita’ nyanyian asal Sabhi Saddi dan Nieyl. Lagu tersebut juga merupakan OST untuk drama terbaru Fathia berjudul ‘Bencinta’ yang akan disiarkan di TV3 tidak lama lagi.

“Secara jujurnya saya berlatih secara biasa sahaja dan buat pertama kalinya saya begitu berdebar sekali. Saya memang suka menyanyi dari dulu lagi. Sebelum menyanyi pun ada mereka bertanyakan pada saya sekiranya saya mahu untuk merekodkan lagu terlebih dahulu dan menyanyi begitu sahaja di atas pentas”

“Tetapi saya cakap saya mahu menyanyi secara ‘live’ barulah tidak nampak bosan lagipun saya memang ingin mencabar keupayaan diri saya sendiri. Ianya mencabar apabila saya tidak mempunyai langsung asas dalam nyanyian dan Alhamdulillah saya telah melakukannya dengan baik.

Kalau ada peluang saya akan kelas vokal sebelum saya serius atau aktif dalam bidang nyanyian. Sebenarnya masih keliru dengan bakat nyanyian cuma saya memang minat menyanyi dan membuat persembahan,” tambahnya. (rtky/hfz)


Sekitar Resepsi Perkahwinan Romie Razin & Hanez Suraya Di Sime Darby Convention Center

Jika sebelum ini, majlis resepsi di pihak Hanez Suraya telah diadakan di Seremban pada minggu lalu, kini tiba giliran resepsi bagi pihak lelaki di Sime Darby Convention Center, Selangor pada hari ini.

BACA: Sekitar Resepsi Pekahwinan Hanez Suraya & Romie Razin Di Seremban

Pada waktu siang tadi, telah berlangsung majlis menyambut menantu di rumah keluarga Romie yang terletak di Andalas, Klang. Kemudian majlis resepsi pula bersambung pada malam ini di mana Hanez telah mengenakan busana putih manakala Romie pula kemas dan segak dengan tuksedo.

“Pernikahan ini adalah bukti saya cintakan Hanez dan mahu menjadi seorang suami yang baik dan membimbingnya ke arah kebaikkan, Alhamdulillah ia berakhir dengan ikatan yang sah dan berharap tiada apa lagi akan dibangkitkan selepas ini,” ujarnya sebelum ini dalam menyatakan rasa cintanya kepada isterinya itu.

Kami kongsikan kepada anda beberapa keping gambar majlis menyambut menantu petang tadi daj juga resepsi mereka yang diadakan di sini malam ini. Enjoice!


Diana Mahu Terus Kekal Positif Dengan Perkara Yang Melanda

Setelah pasangan ini mengambil keputusan untuk bercerai talak satu pada Januari lalu, rupanya masih ramai peminat mereka yang sangat sayangkan hubungan mereka ini malah perkara tersebut turut menyentuh hati Diana Rafar.

Menyifatkan penceraian antara dirinya dan juga bekas suami, Zamarul Hisham sebagai tempoh untuk muhasabah diri, jauh dari sudut hati Diana, dia menyerahkan perkara berkenaan kepada takdir dan jika pengakhiran adalah positif, Diana hanya menerima.

“Jika mahu cakap bab rujuk semula, saya rasa pihak lelaki lebih hak untuk bersuara. Bagi saya, jika ada rezeki, bersatu balik. Saya terima sahaja qada dan qadar daripada Allah. Doakan yang terbaik buat kami,” ujarnya ketika ditemuramah oleh Melodi hari ini.

Selain itu, Diana juga menjelaskan ketika dia berada di dalam situasi sebegini, barulah dia mengerti bahawa peminat yang menyokongnya selama ini betul-betul menyanyanginya kerana ada di antara mereka yang mendoakan yang terbaik untuk pasangan ini.

Sempat menasihatkan orang ramai agar berhati-hati dengan individu ketiga, Diana juga sempat menerangkan bahawa kadang-kadang orang yang kita percayai turut mempunyai agenda terhadap diri kita. Apa-apa pun keputusan yang bakal diambil Diana nanti, kami harap semuanya berjalan lancar. (rtky/syfq)


Black Berang Ada Individu Hina Cahaya Mata Pertamanya

Baru sahaja menimang mata Januari lalu, nampaknya ada pihak yang cuba menguji kesabaran penyanyi ini dengan melemparkan kata-kata yang tidak sepatutnya kepada anak sulung mereka, Khaleef Dayyan, sehingga menimbulkan kemarahan Black Hanifah sendiri sebagai bapa.

Melalui temubual bersama Melodi hari ini, ternyata Black tidak senang dengan apa yang diperkatakan kepada anaknya itu oleh seorang individu di laman sosial dan menurut Black, dia sendiri sudah cuba mendapatkan individu terbabit, namun tiada sapaan balas.

“Dia kata anak saya beruk, maksudnya dulu kau pernah jugak jadi beruk. Isteri aku cantik, anak aku sempurna. Itu anak aku, kau nak cakap apa, cakap. Tapi jangan aku jumpa kau depan-depan, aku rembat muka kau,” tegas Black penuh perasaan. Emosi sungguh kami lihat Black ketika dia beri amaran itu.

Selain itu, Black menjelaskan dia juga berusaha untuk menjadi ayah yang terbaik kepada anaknya dan memberitahu, tindakan dirinya berkongsi gambar anak adalah di atas permintaan peminatnya juga namun tidak menjangkakan perkara sebegini terjadi.

Kami percaya, Black marah-marah pun, nanti balik rumah tengok muka anak dan isteri, pasti sejuk semula. Buat Black, kadang-kala jangan dilayan sangat mulut orang, buang masa sahaja. Banyak lagi perkara penting boleh fokus, bukan? (rtky/syfq)


Sekitar Majlis Malam Berinai Sharifah Sakinah

Bakal menjalankan majlis pernikahan pada 28 Mac ini, Sharifah Sakinah terlebih dahulu mengadakan majlis malam berinai yang dihadiri oleh rakan-rakan rapatnya dan daripada pemerhatian kami, memang meriah majlis yang diadakan.

Antara rakan artis yang turut menghadiri dan meraikan majlis tersebut ialah Elfira Loy, Nabila Huda, Tasha Shila serta Marsha. Nampaknya Sakinah betul-betul menghargai persahabatan rakan-rakan yang rapat dengannya melihatkan daripada kemesraan mereka bersama.

Selain itu, melalui pengamatan kami, majlis mandi bunga turut diadakan pada malam tersebut dan ia cukup meriah sekali. Apa-apa pun, semoga perjalanan dan persiapan Sakinah untuk mendirikan rumah tangga berjalan lancar dan dipermudahkan. Kami pun mahu juga mandi bunga. Gurau saja. (rtky/syfq)


‘Rindu Awak 200%’ Kuasai Anugerah DFKL Edisi Kedua

Buat kali kedua, sebuah majlis anugerah khas diadakan untuk menghargai drama drama kegemaran ramai yang mendapat kadar tontonan di TV3 & TV9 sepanjang tahun diadakan dan kali ini, Anugerah Drama Festival Kuala Lumpur (DFKL) dilihat memperlihatkan saingan yang lebih hebat.

Mempertaruhkan tujuh kategori utama untuk edisi sulung ini, Anugerah Drama Festival Kuala Lumpur (DFKL) nampaknya dikuasai oleh drama Rindu Awak 200% apabila berjaya membawa pulang tiga kemenangan termasuk Drama Pilihan.

Pelakon utama drama popular ini,Zul Ariffin berjaya merangkul Pelakon Lelaki Pilihan. Sementara itu, pengarah drama tersebut, Aidilfitri Mohamed Yunus turut memenangi kategori Pengarah Drama Pilihan. Selain itu, penulis skrip Rindu Awak 200%, Nieza Nahar turut memenangi kateogri Penulis Skrip Drama.

Manakala Drama Pendek Pilihan yang diadili oleh juri profesional telah memilih drama Luahan Abah arahan Muhamad Haizad Hashim sebagai juara dan berjaya meraih hadiah wang tunai berjumlah RM10,000.

Drama Pilihan: Rindu Awak 200%
Pelakon Lelaki Drama Pilihan: Zul Ariffin
Pelakon Wanita Drama Pilihan: Amyra Rosli
Pengarah Drama Pilihan: Mohamed Yunus (Rindu Awak 200%)
Penulis Skrip Drama Pilihan: Nieza Nahar(Rindu Awak 200%)
Barisan Pelakon Drama Pilihan: Selamat Pengantin Madu
Hero & Heroin Drama Pilihan: Sharnaaz Ahmad & Nelydia Senrose
Drama Pendek Pilihan: Luahan Abah


Hanis Zalikha Kini Tunangan Hairul Azreen, Nikah 5 Jun Ini

Tahniah kami ucapkan kepada Hanis Zalikha yang kini telah selamat bergelar tunang kepada Hairul Azreen yang diadakan pada hari ini malah apa yang lebih menggembirakan lagi ialah mereka telah menetapkan tarikh pernikahan ditetapkan pada 5 Jun 2015 dan tarikh persandingan pula pada 14 Jun 2015.

Apa yang lebih menyentuh hati adalah kata-kata yang ditujukan Hairul kepada Hanis di dalam akaun Instagram yang berbunyi sangat ikhlas sekali di samping sempat meminta peminat mendoakan mereka.

“3 bulan saya rancang utk melamar awak di Gegar Vaganza, 3 bulan kemudian iaitu hari ini kita bertunang dan #InsyaAllahThankYou lagi 3 bulan kita nikah. Doa utk kami wahai penyokong setia Hairul & Hanis amin,” katanya di Instagram.

Tahniah sekali lagi kepada Hanis Zalikha. Kami pasti dan yakin pastinya peminat mereka berdua akan mendoakan kebaikan pasangan ini. Jangan lupa jemput kami, ya? Eh. (rtky/syfq)


Uqasha Senrose Kini Sudah Ada Kekasih Baru?

Anda masih ingat lagi spekulasi sebelum ini yang mendakwa Uqasha Senrose rapat dengan serorang anak hartawan malah turut dirisik oleh individu tersebut serta menyifatkan perkara tersebut sebagai mengarut.

Menurut sumber melalui emel yang kami terima mendakwa, kekasih baru pelakon itu dikenali sebagai Ben Ali, serorang usahawan dan juga pelakon baru juga dipercayai punca beliau putus dengan Syafiq Kyle. Amboi, putus terus.

Melihatkan kepada beberapa gambar kiriman daripada akaun Instagram lelaki berkenaan, terdapat satu gambar daripada belakang, berkemungkinan juga Uqasha, berjalan berdua-duaan dengan jejaka berkenaan. Berkemungkinan ya atau mungkin juga teman rapat, bukan?

Apa-apa pun, kami percaya jika Uqasha sudah bersedia nanti, pasti dia akan mencari peluang untuk menjelaskan situasi sebenar dan menjawab persoalan peminatnya di luar sana.


Bella Dally Belum Sedia Dedah Status Dengan Nazim Othman

Sebelum ini, pasangan ini dikatakan hangat bercinta, namun, sejak pertengahan tahun lalu, dakwaan menyatakan, bahawa hubungan mereka dikatakan goyah.

Enggan mengulas lanjut mengenai status hubungan mereka, Bella memberitahu, dia masih lagi mengambil berat mengenai keadaan Nazim Othman yang baru sahaja selesai menjalani pembedahan.

“Saya masih rapat dengan Nazim. Saya masih sokong Nazim sepenuhnya. Menganai keadaan dia sekarang ini, saya tidak berhak untuk bercakap bagi pihak dia. Kalau dia dah bersedia, dia sendiri akan cakap. Tetapi keadaan dia sekarang memang ok.

“Walaupun selepas dia menjalani pembedahan, saya dan dia saling berhubung untuk mengetahui lebih lanjut mengenai keadaannya,” ujar Bella yang ditemui di majlis pertunjukan koleksi terkini Galeri Ariani semalam sambil memberitahu dia masih tidak bersedia untuk mendedahkan kepada umum mengenai status hubungan mereka berdua.

“Saya belum bersedia untuk memberitahu tentang status hubungan kami kepada umum. Tapi bila sampai masa, saya akan beritahu juga. Sebab saya tak nak cakap banyak juga, tapi dari mula sampai sekarang saya masih sokong dia.

“Kita tak tahu lagi siapa jodoh kita, kalau kita beritahu kepada umum dan kemudian tak jadi, malu nanti, jadi lebih baik untuk tidak memberitahu apa-apa,” katanya. (rtky/fz)


Ibu Diserang Strok Kali Keempat, Johan As'ari Mohon Doa Peminat

Ibu kepada pelakon Johan As’ari iaitu Datin Firdaus Abdul Kader, 58, diserang penyakit strok (angin ahmar) kira-kira pukul 12 tengah hari, Jumaat di kediamannya di Subang Jaya dekat sini. Menurut Johan, ketika itu dia sedang bersiap-siap untuk menunaikan solat Jumaat sebelum ibunya tiba-tiba rebah ketika sedang berehat di ruang tamu.

BACA: Muat Naik Gambar Bersama Di Instagram, Johan As’ari Rindu Shila Amzah?

“Sebenarnya ini bukan kali pertama ibu mengalami serangan strok kerana sebelum ini dia pernah tiga kali diserang penyakit sama tetapi hanya mild strok (strok ringan) dan kembali pulih seperti sedia kala. Ini adalah kejadian kali keempat tetapi saya berasa sedih kerana keadaannya agak membimbangkan berbanding sebelum ini,” katanya.

Jelas Johan, semasa ibunya rebah dia dan adiknya segera memapah dan membawa wanita berkenaan ke Hospital Serdang untuk mendapatkan rawatan di unit kecemasan. Menurut pelakon ini, dia sedang menunggu laporan daripada doktor untuk mengetahui situasi penyakit ibunya itu.

“Resah hati saya hanya Allah yang tahu kerana kali ini keadaan ibu agak teruk. Doktor telah memindahkan ibu daripada wad kecemasan biasa ke ‘bilik merah’ selain tidak membenarkan kami untuk berada dalam wad buat masa ini,” jelasnya yang sebak menceritakan situasi itu.

Sementara itu, Johan berkata, dia berharap peminat dapat mendoakan kesihatan dan kesejahteraan ibunya agar wanita berkenaan kembali sihat seperti sedia kala dan tambahnya bahagian kiri badan ibunya tidak memberi respons selain tidak bermaya untuk bercakap.

“Ibu adalah nyawa saya dan luluh hati saya melihatnya dalam keadaan begitu. Saya harap peminat dapat sama-sama mendoakan kesejahteraannya agar beliau kembali sihat,” katanya. Kami faham apa yang sedang dilalui oleh Johan ketika ini. Semoga ibu Johan ceoat sembuh hendaknya. (rtky/syfq)


Ustaz Kazim Elias Undur DIri Hormati Golongan Lebih Berilmu

Pendakwah terkenal Datuk Mohamad Kazim Elias atau lebih dikenali sebagai Ustaz Kazim mengumumkan menarik diri daripada menyertai sebarang program ceramah agama di televisyen malah turut menarik diri sebagai ahli panel Forum Perdana.

BACA: Ustaz Kazim: Tidak Salah Ramli MS & Alyah Sorok Nikah

Menurut penjelasan daripada Ustaz Kasim, dia mengambil keputusan mengundurkan diri adalah kerana mendapat teguran daripada pihak tertentu dan bagi menghormati pihak tersebut, beliau merasakan menarik diri adalah jalan penyelesaian yang terbaik.

“Kalau yang pertikai orang tak pandai saya tak kisah, tapi yang mempertikai adalah orang alim dan saya menghormati orang alim. Jadi lebih baik saya mengundur diri. Saya kena hormat, lebih baik saya berceramah biasa di padang sekolah, masjid, surau tetapi tidak disiarkan dalam TV,” katanya dipetik daripada Astro Awani.

Bagaimanapun, tindakannya itu dianggap sebagai satu tindakan terburu-buru yang boleh merugikan umat Islam yang selama ini mengkagumi kebolehan beliau ketika berceramah sehingga mampu menarik ribuan penonton.

Malah rata-rata peminatnya tetap mahu Ustaz Kazim perlu terus berdakwah meskipun terpaksa menghadapi pelbagai ujian dan rintangan kerana ujian itu sentiasa ada dan ia merupakan satu perkara biasa yang harus ditempuhi dengan tabah. (rtky/syfq)


Emma Maembong Nafi Gosip Nikah Kamal Adli Tahun Ini

Tidak berhenti-henti dikejar kontroversi ketika ini, Emma Maembong sendiri mengakui bahawa dia sendiri sudah tidak terlayan spekulasi yang mendatang. Malah pelakon ini juga merayu agar tidak wujud lagi kontroversi melibatkan dia dan juga Kamal Adli.

“Saya sudah tak larat asyik ada saja gosip. Kasihan pada ayah saya. Harap semua fahamlah. Saya sudah malas dan tak nak komen apa-apa lagi sekarang. Perkara (bertemu dengan keluarga Kamal) memang tak berlakulah,” jelasnya kepada Harian Metro.

Selain itu, Emma juga menyangkal dakwaan daripada sumber tertentu yang mendakwa dia dan juga Kamal akan melangsungkan pernikahan pada tahun ini. Emma yang terkejut dengan perkara berkenaan turut menyifatkan khabar angin tersebut sebagai mengarut.

“Saya sangat tak faham kenapa ramai sangat yang pandai-pandai dan suka buat cerita. Tak tahu mana mereka dengar dan apa sebab buat cerita begitu,” katanya lagi.

Buat Emma, inilah nilai yang anda terpaksa bayar apabila bergelar selebriti ditambah pula ketika ini Emma sudah kembali solo, perkara sebegini pasti akan mengekori Emma. Jika salah cerita daripada sumber tersebut tidak mengapalah. Teringin juga tengok siapa gerangan pilihan hati Emma nanti. (rtky/syfq)


Lana Nodin Adakan Sidang Media Khas Umum Perkahwinan

Pelakon Lana Nodin yang pernah mendapat jolokan sebagai Pamela Anderson Malaysia, akan mengumumkan mengenai majlis perkahwinannya dalam satu majlis sidang media yang akan diadakan pada hari Rabu, 25 Mac ini.

Memetik laporan daripada Berita Harian, Lana sendiri telah menghubungi mereka untuk menjemput ke sidang media berhubung berita pengumuman perkahwinannya itu, yang akan diadakan di sebuah hotel terkemuka di ibu negara. Kelas gitu.

“Datang saja sidang media itu nanti, saya akan jelaskan segala-galanya,”, katanya yang enggan mendedahkan secara terperinci majlis berkenaan kerana mahu mendedahkan segala kejutan itu pada tarikh berkenaan.

Sebelum ini, Lana pernah dikaitkan bercinta dengan golongan VIP dan malah turut menarik perhatian apabila kisah cinta singkatnya bersama Johan As’ari putus dalam masa yang singkat kerana tidak mendapat restu keluarga Johan sendiri. (rtky/syfq)


Jadi Duta Ubat Seks, Zain Mahu Bantu Kurangkan Masalah Rumah Tangga

Melihatkan kepada kebahagiaan Zain Saidin dan juga Rozita Che Wan serta penampilan dirinya yang juga mementingkan kesihatan, pelakon ini telah terpilih sebagai duta kepada salah satu jenama ubat seks di pasaran.

Menurut Zain, dia berharap dengan adanya produk tersebut ia dapat membantu mengurangkan masalah rumah tangga yang mungkin berpunca daripada masalah kesihatan batin serta perceraian yang berpunca daripada masalah berkenaan.

“Saya tidak rasa jadi duta produk ini sesuatu yang memalukan kerana realitinya masalah dingin hubungan kelamin sememangnya berlaku yang mana ada pasangan mempunyai masalah terhadap kesihatan batin mereka”

“Pada saya ia bertujuan baik untuk menyelamatkan rumah tangga seseorang seterusnya ia mungkin dapat mengurangkan kadar perceraian di negara ini,” katanya sambil menganggap perkara tersebut sebagai rezeki selepas berkahwin dan juga rezeki anaknya.

Selain itu, Zain juga turut menyatakan rasa gembira di atas penghijrahan isterinya yang kini sudah berhijab penuh. (rtky/syfq)


Akui Kontroversi Ketika Gegar Vaganza Menaikkan Namanya Semula

Sudah berada di dalam industri hiburan selama 20 tahun, penyanyi, pelakon, pelawak dan pengacara Ifa Raziah menganggap dirinya popular biarpun ada pihak yang menyifatkan kehadirannya di dalam industri hanyalah suam-suam kuku sahaja.

Sebelum ini, aksi berani mati penyanyi dangdut ini ketika membuat persembahan dalam keadaan mesra dengan aktor kelahiran Singapura, Hisyam Hamid, membuatkannya dirinya dikecam hebat. Bagaimanpapun ketika itu Ifa menyifatkan perbuatannya itu tidak keterlaluan.

“Popularlah, saya sudah 20 tahun dalam industri. Populariti saya datang sendiri dan bukan diminta-minta. Peminat nilai saya popular dan sebaris dengan artis Malaysia lain. Tak kisahlah kalau orang nak cakap saya selepas 20 tahun baru dapat pencalonan ini atau baru nak popular”

“Memang saya tak nafikan impak daripada kontroversi penyertaan di Gegar Vaganza hingga nama saya dikenali semula di mata masyarakat”

“Kerana pertandingan itu juga orang lihat kredibiliti saya sebagai penyanyi dan penghibur,” katanya yang tersenarai di dalam kategori Artis Komedi Wanita Popular pada ABPBH 2014 yang akan diadakan tidak lama lagi. (rtky/syfq)


Butik Dirompak, Nora Danish Nyaris Tanggung Rugi

Butik yang menempatkan baju dan jubah jenama Nora Danish yang terletak di Bangsar telah dirompak pada Selasa lalu dan menyebabkan pelakon ini nyaris kerugian. Nora sangat bersyukur kerana perabot kafe dan busana jenamanya sendiri tidak dicuri dalam rompakan tersebut.

Jelas Nora, dia terkejut apabila diberitahu tentang kejadian itu dan bergegas ke butik berkenaan untuk memeriksa barang-barang perabot yang bernilai kira-kira RM100,000 yang dihias di butik itu.

“Saya sangat terkejut apabila mereka memberitahu butik itu dirompak pada pagi Selasa lalu dan saya terus bergegas untuk memeriksa barang-barang saya. Ketika itu saya baru sahaja bawa masuk perabot sofa, kerusi dan meja untuk dihias di kafe yang bakal dilancarkan itu.

“Nasib baik semua barang saya masih ada dan baju jubah saya juga tidak diambil. Mereka ambil jubah-jubah jenama luar negara yang mahal berharga ribuan ringgit,” ujarnya kepada mStar Online.

Tambah Nora, butik berkenaan kerugian lebih RM20,000 dan pemiliknya sudah pun membuat laporan polis pada Selasa lalu. (rtky/syfq)


Radhi OAG Kongsi Gambar Anak Sulung, Nur Aishah

Setelah selamat menyambut kelahiran anak pertama pada 30 Januari lalu di Tropicana Medical Centre, Radhi OAG dan juga isteri Nur Shahira Ayu kini berkongsi gambar bersama puteri mereka, Nur Aishah yang sangat comel malah boleh terlihat kebahagiaan pada wajah pasangan ini.

Radhi dan juga isteri sebelum ini telah mengikat pernikahan pada April 2014 dan Aishah merupakan anak pertama bagi Radhi bersama dengan Shahira. Jelas terpancar kegembiraan dan kebahagiaan di dalam wajah keluarga ini ketika sesi bergambar di adakan oleh Camora Arts.

Apa yang pasti, ramai peminat di luar menantikan gambar Radhi dan Ayu bersama cahaya mata sulung mereka. Semoga kehidupan pasangan comel ini semakin bersinar dengan kehadiran cahaya mata baru. (rtky/syfq)


Isteri Kedua Ashraf Muslim Luah Perasaan

Mungkin berniat untuk meluahkan perasaannya beberapa hari lalu, isteri kedua kepada Ashraf Muslim, Wan Sakinah telah berkongsi sekeping gambar dengan kata-kata di Instagram miliknya. Dalam maksudnya bunyi gambar tersebut.

“Semua yg terjadi telah tertulis. Samada anda memilih untuk bahagia atau derita, semuanya terpulang kepada anda. Jangan biar orang lain pengaruhi kehidupan kita. Allah sudah berikan nikmat kepada saya, suami yang mencintai & anak yg sihat. Alhamdulillah”

“Jadi kenapa saya mesti tunduk kepada manusia yang membenci saya? Kepada isteri kedua sekalian, memang kita tiada tempat yang istimewa dihati perempuan diluar sana. Tak kire la kahwin kat Malaysia atau Thailand,” jelasnya di dalam Instagram.

Kami lihat perkara sebegini mungkin dapat menjawab persoalan peminat mahu pun individu di luar sana yang ingin mengetahui perasaan sebenar isteri kedua kepada pelakon ini. Pada pengamatan kami, pengalaman Sakinah untuk melalui perkara tersebut bukanlah sesuatu yang mudah. Apa kata anda? (rtky/syfq)


Nabil Ahmad Namakan Anak Kedua Layla Damita

Tahniah kami ucapkan kepada pengacara Nabil Ahmad dan juga iseri, Zira kerana telah selamat menyambut kelahiran cahaya mata kedua mereka, Layla Damita, seberat 3.2 kilogram pada pukul 1.03 semalam. Wah bertambah meriahlah lagi nampaknya keluarga Nabil selepas ini.

Bersama gambar yang dikongsikan di laman Facebook Era FM itu, kelihatan anak perempuan keduanya ini sungguh comel dan jika menurut Nabil sebelum ini, anak kedua mereka ini dilahirkan secara pembedahan.

“Untuk yang kali ini saya akan buat sama seperti anak sulung saya. Saya tak akan sorok apa-apa. Ada sesetengah keluarga tidak benarkan ambil gambar anak semua. Bagi saya itu semua terpulang pada hak masing-masing”

“Kalau saya okay sahaja untuk berkongsi pasal anak kita. Orang kenal kita, takkan orang tak kenal anak kita. Saya tak kisah sangat,” ujarnya pada kenyataan lalu. Nampaknya, Anak pertama Nabil, Naira Mikayla, akan ada geng untuk bergosip bersama-sama selepas ini. (rtky/syfq)


Alyah Akui Saling Belajar Melayari Kehidupan Suami Isteri

Dalam sedar tidak sedar, rupanya usia perkahwinan Alyah bersama suami, Datuk Ramli MS telah pun menjangkau usia 2 tahun semalam dan Alyah ada memuatnaik sekeping gambar di dalam Instagram dengan kapsyen menggambarkan dia redha dengan ketentuan yang ditetapkan.

Sementara itu, memetik temubual bersama Harian Metro, Alyah menyatakan bahawa hubungan suami dan dia masih lagi dalam keadaan baik sambil memberitahu bahawa tempoh 2 tahun itu merupakan tempoh untuk Alyah belajar mengenai selok belok rumah tangga.

“Alhamdulillah, saya masih isteri Datuk Ramli MS. Semua masih sama dan semuanya okay sekarang. Tidak ada apa-apa yang berubah,” jelasnya kepada akhbar berkenaan sambil menjelaskan isu mengenai mengapa Alyah tidak mengenakan cincin perkahwinan sebelum ini.

“Saya memang tak pernah pakai cincin perkahwinan dari dulu lagi. Sebabnya saya ini jenis yang pelupa dan cuai. Hari-hari pun saya akan bertukar aksesori mengikut fesyen untuk persembahan jadi bahaya untuk orang macam saya pakai cincin”

“Tapi ini tak bermakna pekahwinan saya dan suami ada masalah. Kami memang okay dan saling belajar dalam melayari kehidupan suami isteri,” jelasnya lagi. (rtky/syfq)


Tahu Risiko Di Atas Perlakuannya, Sakinah Tidak Kisah Dikritik

Sharifah Sakinah merupakan antara barisan artis baru yang dilihat sangat berani menampilkan perwatakan sebenarnya dan terkini, pelakon ini menerima kritikan kerana tampil menghias muka hadapan sebuah majalah wanita dengan imej menjolok mata.

Menjawab kepada kritikan tersebut, menjadi dirinya sendiri, Sakinah menyatakan bahawa dia tidak ambil pusing mengenai kata-kata negatif yang dilemparkan kepadanya dan mengakui dia mempunyai pendiriannya sendiri.

“Kalau kita asyik nak fikir apa orang kata, tidak ke manalah jawabnya. Saya ada pendirian saya. Lagipun bakal suami saya mengenali saya seadanya. Sebagai artis saya faham, sentiasa ada banyak mata yang memerhatikan kita. Ini jalan yang kita pilih, kita harus terima”

“Bagi saya, imej itu bukan isunya tapi apa yang penting kita tahu tanggungjawab. Kalau nak terbuka atau tertutup, soal seksi atau tidak, jika seseorang itu berani buat dia juga perlu berani tanggung risikonya”

“Kalau kita seksi tapi orang tak suka, ada orang kata apa yang kita buat itu salah atau betul, kita kena terimalah,” katanya sambil sempat berkongsi mengenai persiapan untuk hantaran bakal suaminya masih belum disediakan lagi ketika ini. (rtky/syfq)


Che Ta Mahu Masuk Syurga Bersama Zain, Penuhi Tuntutan Agama

Suku pertama tahun 2015 menyaksikan beberapa barisan artis yang sudah mula mengenakan tudung penuh contohnya seperti Hanis Zalikha dan juga Elfira Loy dan kini Rozita Che Wan juga sudah mula berhijrah selepas pulang dari mengerjakan umrah baru-baru ini.

Menerima respons positif daripada peminat dan juga ahli keluarganya, Che Ta menafikan keputusannya untuk bertudung itu adalah atas dasar mahu mengikut trend di kalangan selebriti semata-mata. Sebaliknya ia adalah di atas permintaan suaminya serta di atas tuntutan agama itu sendiri.

“Bagi saya bertudung bukan satu trend. Kebetulan saya, Elfira, Hanis dan Zulin ambil keputusan untuk bertudung dalam waktu yang lebih kurang sama, sebab itu nampak seperti trend. Ingin saya tegaskan, saya bertudung kerana menunaikan tanggungjawab sebagai isteri apabila Zain minta saya bertudung”

“Suami tidak akan masuk syurga jika tidak membimbing isteri untuk sama-sama masuk syurga. Jadi, apabila memikirkan perkara itu, hati saya terdetik untuk berubah. Saya sayangkan Zain dan mahu masuk syurga bersama-sama, sebab itu saya ikut cakapnya,” jelas Che Ta kepada Kosmo!.

Sweet sungguh kenyataan yang dikeluarkan oleh Che Ta, sebak kami mendengarnya. Siapa sangka, selebriti yang sering terpalit dengan pelbagai kontroversi ini, akhirnya sudah mula berhijrah. Katanya mahu tambah seorang lagi anak ya Che Ta? Gurau saja. (rtky/syfq)


Kamal Adli Nafi Bawa Emma Jumpa Keluarga

Baru-baru ini timbul spekulasi dan juga khabar angin yang mendakwa Kamal Adli telah membawa Emma Maembong berjumpa dengan keluarganya namun menurut Kamal sendiri, dia tidak mahu orang ramai memandanga hubungan mereka sebagai sepasang kekasih.

“Cukup-cukuplah kata saya dengan Emma bercinta. Bosanlah gosip seperti itu. Kami kawan tetapi tidaklah rapat. Lagipun, Emma ada masalah yang belum diselesaikan lagi. Saya sebagai kawan perlu faham dan tidak mahu menimbulkan sebarang masalah lagi”

“Memang kami kawan baik tapi tidak ada sampai bawa jumpa keluarga. Saya pun tidak mahu marah pihak yang menyebarkan cerita itu. Sudah biasa,” katanya menerusi kiriman WhatsApp kepada Utusan Online yang kini sedang sibuk menjalani penggambaran filem.

Jawapan yang Kamal berikan seakan-akan sudah lali dengan soalan berbaur percintaan bersama Emma. Tidak mengapalah Kamal, mungkin sekarang ini masa untuk fokus pada kerjaya dulu, bukan? Tapi memang betulkan, keluarga Kamal sukakan Emma? (rtky/syfq)


Ferrari Zizan Razak Terlibat Kemalangan?

Jika benar berita yang kami dapat melalui sumber ini, nampaknya besar sungguh dugaan Zizan Razak ketika ini, sudahlah baru sahaja putus cinta, kini khabarnya Ferrari miliknya pula terlibat di dalam kemalangan di Putrajaya.

UPDATE-1: Menurut laporan yang dikeluarkan oleh Mstar, pembantu peribadinya, Izwan mengesahkan perkara itu dan memberitahu Zizan, tidak mengalami sebarang kecederaan dan pihaknya masih belum membuat laporan polis berhubung insiden itu.

“Dia hanya terlanggar pembahagi jalan sedikit sahaja di bahagian depan kereta tersebut. Bagaimanapun tidak ada kerosakkan teruk dan Zizan juga berada dalam keadaan baik. Buat masa ini saya belum pasti sama ada Zizan mahu buat laporan polis atau tidak,” jelasnya.

Dalam pada itu Izwan menafikan gambar kemalangan kereta Ferrari seperti yang tersebar di laman-laman sosial adalah milik pelawak tersebut.

“Gambar-gambar yang tersebar tentang Ferrari kuning itu bukan milik Zizan. Selepas kecoh cerita kemalangan itu, banyak berita dan gambar palsu yang dikeluarkan,” katanya.


Zara Zya Mahukan Ciri-Ciri Lelaki Seperti Adiputra

Pelakon Zara Zya yang ditemui di Majlis Sidang Media ABPBH 2014 kelmarin berkata, dia mahukan lelaki yang mempunyai karakter seperti Adiputra. Bagaimanapun dia menjelaskan masih tidak mempunyai teman lelaki serta tidak mahu memikirkan soal itu terlebih dahulu kerana fokusnya lebih kepada kerjayanya.

“Mengenai teman lelaki saya bukan jenis memilih dan saya takut untuk bercakap mengenai perkara itu serta tidak menjamin untuk mengatakan itu ialah merupakan ciri-ciri lelaki idaman yang saya mahukan. Tetapi melihatkan dari segi rupa dan kekemasan itu siapa yang tak nak?,” katanya.

Menurutnya lagi apabila diberitahu akan bergandingan dengan Adiputra untuk drama berjudul ‘Zahira’, dia (Zahira) sangat gementar kerana Adiputra merupakan pelakon senior yang berpengalaman.

“Mula-mula apabila mereka cakap yang hero untuk drama Zahira ialah Adiputra saya rasa takut. Tetapi dia sebenarnya seorang yang ‘cool’, dan baik. Dia juga memberitahu supaya saya lebih relax ketika menjalani penggambaran,” tambahnya.

Dalam pada itu, Zara Zya turut berbangga dengan kejayaan Ayda Jebat kerana telah mengecapi kejayaan dalam beberapa siri anugerah. Zara juga turut menafikan bahawa dia cemburu dengan kejayaan pelakon muda itu kerana apa yang dikecapi Ayda Jebat hari ini adalah hasil usahanya.

“Itu adalah lumrah semua artis, saya memang bangga kerana dalam masa yang singkat sahaja sudah dapat 6 anugerah dan bukan semua artis dapat benda itu serta menjadikan itu sebagai stu pengalaman yang berharga dalam hidup. Orang kata tahun ini tidak ada, tapi tahun depan kita boleh cuba lagi. Mungkin tidak ada rezeki pada tahun ini. Saya tidak ada produk lagipun buat apa nak bertanding,” tambahnya lagi.

Sementara itu, Zara Zya akan menjadi salah seorang penyampai anugerah pada malam kemuncak ABPBH 2014 yang akan berlangsung pada 4 April ini di Arena of Stars Genting Highlands. (rtky/hfz)


Review: Cinderella

“Once upon a time..” Kisah asas Cinderella yang kita semua pernah tahu ialah mengenai seorang gadis yang didera oleh emak tiri dan 2 orang kakak tirinya. Ia juga sangat diingati tentang sebelah kasut kaca miliknya yang tertinggal selepas meninggalkan majlis keraian di sebuah istana. Puncak cerita Cinderella yang paling best ialah dia akan berkahwin dengan seorang putera raja setelah berjaya membuktikan bahawa dialah pemilik kasut itu. Akhirnya, Cinderella akan bahagia untuk selama-lamanya.

Lantas, persoalan utama sebelum saya menonton filem ini ialah mampukah filem ini yang diadaptasi dari kisah Cinderella itu yang saya sudah tahu penyudah ceritanya akan menghiburkan saya? Adakah Disney sekadar mahu mengaut keuntungan dari filem kitar semula filem animasi terbitannya yang terdahulu?

CINDERELLA (2015) ialah sebuah filem yang diinspirasikan dari rujukan kisah-kisah dongeng Cendrillon (1697) tulisan oleh Charles Perrault dan Aschenputtel (1812) tulisan oleh Brothers Grimm. Filem ini juga merupakan olahan semula dari filem animasi muzikal terbitan Disney dengan judul yang sama Cinderella (1950). Kali ini filem versi fantasi romantik arahan Kenneth Branagh dan skrip oleh Chris Weitz menambahkan asal-usul kisah keluarga Cinderella di bahagian awal serta memperkemaskan lagi pengembangan serta penamat kisah dongeng itu. Namun begitu jangan risau, filem ini begitu setia kepada kronologi asli kisah dongeng Cinderella yang kita pernah dengar.

Sinopsisnya begini. Cinderella mengisahkan kanak-kanak bernama Ella (Eloise Webb) yang dibesarkan dengan penuh kasih-sayang dan dididik dengan baik oleh kedua ibu bapanya. Beberapa tahun kemudina setelah kematian Ibunya (Hayley Atwell) lantas Bapa Ella (Ben Chaplin) berkahwin dengan seorang janda anak 2 iaitu Lady Tremaine (Cate Blanchett). Kemudian selepas kematian bapanya pula, maka Ella (Lily James) yang sudah dewasa terpaksa berkongsi hidup di rumahnya sendiri dengan keluarga tiri yang ‘evil’ itu. Apakah kesudahan cerita Cinderella itu? Cuba anda teka!

Selepas menonton filem ini, saya segera menonton versi animasi Cinderella (1950) di youtube untuk menilai sejauh mana Disney telah mengadaptasi ke versi terkini? Nampaknya, tidak jauh berbeza dan sudah tentu lebih baik. Cuma kali ini ia tidak mengetengahkan kisah konflik di antara watak-watak tikus dengan si kucing Lucifer.

Ia lebih serius menyorot kisah realisme watak Cinderella yang diberikan nama Ella walaupun masih mengekalkan babak-babak magikal fantasi yang sama. Yang menariknya, nama gelaran ‘Cinderella’ dalam filem ini berasal dari sesuatu yang ditambah kepada nama Ella oleh kakak-kakak tirinya.

Dua bahagian cerita yang diperkemaskan ialah latar keluarga Elle di awal cerita dan bagaimana pertemuan kali pertama Ella dengan Kit semasa berburu. Watak Ibu Ella yang menjadi rujukan pengembangan perwatakan Ella yang mewarisi sifat ibunya yang baik budi pekerti ditampilkan di permulaan kiash.

“Have courage, and be kind” itulah pesanan Ibunya yang menjadi pegangan hidup Ella walaupun betapa perit seksaan fizikal dan emosi yang diterimanya. Mungkin pejuang feminisme merasakan Ella seperti begitu naif dan menadah hadap sahaja tidak melawan, tetapi pesanan Ibunya dan wasiat Ayahnya supaya mewarisi rumah itu menjadi kekuatan watak Ella untuk bertahan. Lagipun ini filem fantasi Cinderella ok!

Nadi utama yang menghidupkan pengkisahan filem Cinderella ialah pelakon muda cantik Lily James sebagai Ella. Persona yang Lily berikan berjaya mengisi acuan perwatakan Cinderella yang nampak lebih dipercayai dan berdikari. Walaupun kadangkala bila saya fikirkan semula dan merasakan bahawa Ella seperti gadis yang agak psiko kerana ‘bercakap’ kepada tikus-tikus dan haiwan lain? Kan! Namun begitu, kerana ini filem fantasi dan ada magikal ahli sihir The Fairy Godmother lakonan Helena Bonham Carter maka saya terima ia seadanya. Saya percaya bahawa Lily James ialah ‘darling’ Hollywood yang bakal meletup lagi namanya di masa akan datang.

Filem ini juga dikuatkan lagi dengan penampilan Cate Blanchett sebagai Lady Tremaine, ibu tiri Ella. Ditambah perisa dengan watak-watak kakak tiri Ella iaitu Anastasia (Holliday Grainger) dan Drizella (Sophie McShera ) yang ditampilkan menjengkelkan dan kurang bijak tetapi kelakar. Tarikan penting filem ini juga ialah Richard Madden sebagai Prince ‘Kit’ Charming yang begitu secocok digandingkan dengan Ella dan sudah pasti menjadi gula-gula mata para gadis yang suka berfantasi seseronok menjadi Cinderella. Di samping itu, watak-watak lain yang diangkat juga dari filem animasi iaitu The King (Derek Jacobi) dan Grand Duke (Stellan Skarsgard) diberikan kisah konflik politik dalaman istana yang ok.

Menonton filem ini yang juga mengujakan saya ialah menyaksikan betapa kegigihan produksi Disney merealisasikan busana-busana zaman era 1940an dan 1950an rekaan Sandy Powell yang disuntik dengan elemen kreativiti seperti di dalam filem animasi asalnya. Begitu juga rekaan set-set rumah Ella dan istana Kit yang begitu bersungguh-sunguh menjadi keutamaan filem-filem Disney sebagai pentas filem-filem terbitannya. Nilai produksi yang terperinci itu mampu membawa penonton tenggelam ke dalam dunia fantasi Cinderella di sepanjang durasi tontonan.

“..and they lived happily ever after.” Secara peribadi, saya merasakan bahawa ya! versi filem ini begitu berjaya menghiburkan saya sekeluarga dan tidak sia-sia Disney membikin semula kisah dongeng Cinderella yang memang klise dan kitar semula, tetapi ia dihasilkan dengan kualiti yang tinggi. Walaupun mungkin anda terfikir apakah saiz kasut Ella itu terlalu unik sehingga semua rakyat jelata tiada yang sama saiz? namun anda masih akan menyukai filem ini yang selayaknya saya berikan 5 BIJI ROTIKAYA.


Nabila Huda Sedih Sering Dipandang Negatif Dek Kontroversi

Sering terpalit dengan kontroversi negatif, pelakon yang cukup disukai penghayatan watak yang dibawanya oleh peminat, Nabila Huda mengakui kadang-kala dia berasa sedih dengan perkara tersebut. Untuk pengetahuan, pelakon telah tersenarai di dalam kategori Artis Paling Kontroversi (salah satu kategori online) yang diperkenalkan di dalam Anugerah Bintang Popular Berita Harian 2014.

Tidak mudah melatah, Nabila menjelaskan bahawa jika diberi pilihan, tidak akan ada satu selebriti pun yang mahu tersenarai di dalam kategor tersebut namun pelakon ini memandang perkara tersebut daripada sudut positif dan menyifatkan ia sebagai satu catatan menarik di dalam perjalanan kerjaya seninya.

Nabila menjelaskan, kadang-kala perkongsian kehidupan peribadinya bersama peminat dan masyarakat umum sering disalah ertikan malah dalam masa yang sama turut membuka peluang munculnya isu yang mudah untuk dijadikan bahan sensasi.

“Apabila kehadiran saya hanya dipandang sebagai artis kontroversi, kadang-kadang ia menyedihkan dan membuatkan saya kurang selesa. Saya hanya akan bercakap soal kerja saja,” katanya sambil menjelaskan tindakan dirinya berkongsi kisah peribadi adalah untuk berlaku jujur namun tidak dihargai.

Buat Nabila, anda tahu di mana kekuatan anda dan tidak perlu risau dengan kata-kata negatif yang mendatang. Perjalanan masih jauh dan kami yakin ramai lagi peminat di luar sana yang sentiasa memberikan sokongan kepada Nabila. (rtky/syfq)


Hafiz Suip: Tunang Memahami Kerjaya Saya

Penyanyi lagu tema atau OST untuk filem ‘Pilot Cafe’ Hafiz menjelaskan bahawa tunangnya memahami dan tidak cemburu apabila Hafiz dikatakan bergandingan semula bersama rakan duetnya iaitu Adira setelah 2 tahun tidak bertemu dan kali terakhir berduet menerusi lagu berhantunya ‘Ombak Rindu’.

“Alhamdulillah tunang saya jenis memahami, tadi pun saya memang rasa bertuah kerana dia kata dia tak perlu untuk mengikuti saya ke penggambaran klip video ini kerana dia rasa macam mengganggu tugas saya. Tapi bukan dia yang nak ikut, saya yang ajak dia pada mulanya”

“Dia memahami dan untuk itu senang sedikit untuk saya bekerja sebab dia sememangnya memahami kerja saya. Dia pula bukan jenis nak marah ke atau terasa, itu yang saya rasa bersyukur,” katanya yang ditemui di lokasi penggambaran klip video OST ‘Untuk Cinta’ di Muzium TUDM kelmarin.

Hafiz juga sebelum ini pernah mempunyai sejarah bersama Adira dan baginya perkara itu sudah lepas dan mereka kini lebih bersikap profesional kerana masing-masing sudah mempunyai komitmen yang tersendiri. Menjadikan selebriti terkenal Erra Fazira Dan Awie sebagai contoh untuk terus kekal dalam industri hiburan negara.

“Saya dan Adira tidak ada masalah kita sama-sama profesional. Cerita lama ini tidak payah difikir-fikirkanlah, kalau kita fikir cerita lama maksudnya kita masih ada lagi perasaan, lagi pun benda itu dah lepas, biarlah lepas”

“Saya senang kerja dengan Adira dan seperti dulu juga tidak ada masalah cuma lama kita tak jumpa. Kita masih lagi berkawan sebagai sahabat dan ditambah lagi kita bekerja di bawah satu bumbung. Jadi apa-apa majlis pun kita akan berjumpa dan tidak akan ada timbulnya kami bergaduh,” tambahnya.

Sementara itu, ada gosip yang mengatakan bahawa Hafiz dan Akim Ahmad bermasam muka adalah tidak benar sekali kerana Hafiz menafikan kenyataan itu dan menjelaskan perkara tersebut timbul apabila Akim gagal untuk menghadiri majlis pertunangan Hafiz di Kuching, Sarawak baru-baru ini disebabkan terlepas penerbangan pada hari itu.

“Pada awalnya memang Aril, Hazama dan Akim berjanji untuk datang tetapi Akim ada rakaman pada malam sebelum itu dan habis pula lewat sehingga dia tertinggal kapal terbang keesokan hari. Pagi itu, dia menghubungi saya untuk menjelaskan bahawa dia tidak dapat bangun awal untuk penerbangan pagi itu. Dia ada minta maaf kerana tak dapat hadir,” katanya.

Walaubagaimanapun, Hafiz memahami dan tidak berkecil hati atas apa yang berlaku kerana mengetahui Akim ketika itu mempunyai komitmen yang lebih besar iaitu kerja-kerja rakaman di studio.

“Saya terkejut juga apabila ramai peminat yang sangka kami bergaduh. Bila masa pula kami bergaduh, hubungan kami baik-baik sahaja. Saya tidak kisah tentang perkara itu kerana dia ada kerja yang perlu diutamakan, lagi pun dia boleh datang masa perkahwinan nanti,” tambahnya. (rtky/hfz)


Sakinah Mahu Raikan Masa Berkualiti Bersama Keluarga Dan Rakan Selepas Majlis Nikah

Belajar dari pengalaman majlis perkahwinan kakaknya sebelum ini, Sharifah Sakinah membuat keputusan untuk tidak membuat sebarang liputan media kerana dia dan juga bakal suami, Aliff Adha ingin melalui detik tersebut dengan tenang.

BACA: Sharifah Sakinah & Bakal Suami Tampilkan Kelainan Dalam Pre Wedding

Menurut Sakinah, majlis itu terpaksa dilakukan secara tertutup kerana dia mahu saat-saat bersejarah itu hanya dikongsi bersama ahli keluarga dan rakan-rakan terdekat kedua-dua belah pihak sahaja dan bukanlah berniat tidak mahu berkongsi langsung dengan peminat.

“Bukan kerana saya tidak mahu berkongsi dengan media dan peminat, cuma saya tidak mahu majlis tersebut akan jadi kelam kabut dan masa bersama keluarga serta rakan-rakan akan terjejas. Kalau boleh, saya mahu mereka semua berada di sisi saya dan berkongsi perasaan ketika itu,” ujarnya.

“Saya dah pernah lalui ketika kakak saya dan rakan artis lain yang terlalu sibuk selepas majlis akad dengan sesi temuramah media sehingga mereka tiada masa untuk keluarga dan rakan yang datang. Saya tidak mahulah jadi begitu kerana selepas akad nikah kami semua akan pergi makan bersama-sama,” ujarnya.

Bagaimanapun dia tetap akan meraikan hari bahagia tersebut bersama pihak media pada majlis resepsi yang akan diadakan pada 4 April di sebuah dewan di Kementerian Pertahanan (MINDEF) selain menyatakan akan mengadakan beberapa majlis khas untuk rakannya. (rtky/syfq)


Komen Lucah, Ibu Kila Fairy Tegur Wak Doyok

Nampaknya tindakan Wak Doyok meninggalkan komen berbaur lucah di Instagram Kilafairy bukan sahaja berjaya menarik perhatian peminat malah turut sama menarik perhatian ibu kepada Kilfairy iaitu Rohana Jalil.

Menurut Rohana, sebagai selebriti, Doyok sepatutnya perlu menjaga batasan terutamanya di media sosial kerana apa yang dilakukan boleh menimbulkan persepsi buruk masyarakat terhadap mereka apatah lagi ia melibatkan perkara yang berbaur lucah.

“Dia tak patut bergurau sebegitu walaupun hubungan mereka baik seperti adik-beradik sekalipun. Ini kerana orang luar akan mentafsir dengan persepsi lain. Sebagai selebriti mereka perlu jaga perkara itu dan tidak boleh membawa hubungan rapat itu melebihi batasannya terutama di zaman madia sosial ini,” ujarnya.

Malah menurut Rohana, dia juga pernah melalui pengalaman yang sama iaitu mempunyai hubungan rapat dengan rakan artis lelaki lain bagaimanapun, dia sentiasa berwaspada agar pergaulan tersebut tidak dipandang serong masyarakat.

“Saya dulu pun berkawan rapat dengan rakan artis lelaki seperti Jaafar Onn tu, itu pun saya selalu diingatkan oleh emak supaya jangan pergi kemana-mana berdua kerana takut orang pandang serong. Bagi saya memang perlu jaga batasannya, walaupun lelaki itu lembut sekalipun dia tetap bukan muhrim,” ujarnya.

Tambah Rohana kepada mStar Online sambil menjelaskan bahawa dia dan suaminya sering menasihatkan Kilafairy supaya tidak berpakaian terlalu seksi kerana perkara tersebut juga boleh menjejaskan maruah keluarga.

“Ayah dia dah selalu marah supaya jangan pakai seksi ketika keluar, dia tak mahu orang luar atau kawan-kawannya bertanya tentang soal pemakaian Kila. Namun, itulah, budak sekarang kalau tegur banyak kali nanti buat muka dan merajuk pula,” ujarnya.


Zul Ariffin Dan Gayatri Bercuti Sama Di Bali

Pernah beberapa kali isu mengenai hubungan Zul Ariffin dan juga Gayatri Su-Lin Pillai menjadi bualan peminat industri hiburan dan juga peminat dan bagi kami, gambar terbaru pasangan ini bercuti di Bali menunjukkan sebenarnya hubungan mereka baik-baik sahaja.

Melalui beberapa gmabar yang dikongsikan, kelihatan mereka sangat mesra, seperti menggunakan sepenuhnya masa berkualiti yang ada di sana dan kepada anda yang bertanyakan sama ada mereka pergi berdua sahajakah atau ditemani orang lain – jawapannya ialah mereka pergi bersama keluarga Zul.

Sebelum ini Zul pernah mengeluarkan kenyataan bahawa dia tidak berniat untuk melangsungkan perkahwinan pada tahun ini kerana beranggapan bahawa perkara tersebut agak rumit.

“Kini, saya sibuk menyusun jadual kerjaya tetapi apabila saya berfikir mengenai persiapan kahwin, saya rasa ia rumit dan memeningkan kepala apatah lagi ia akan mengambil masa sehingga berbulan-bulan,” jelas Zul sebelum ini.

Buat peminat Zul di luar sana, doakan agar pasangan ini selamat diijabkabul tidak lama lagi. Atau ada peminat yang mahu ganti Gayatri terus? Okay, gurau saja. Semoga semuanya berjalan lancar ya Zul. (rtky/syfq)


Diana Amir, Suami Namakan Anak Khaulah Al Azwar

Tahniah kami ucapkan kepada pelakon Diana Amir dan suami di atas kelahiran anak perempuan yang juga merupakan cahaya mata pertama mereka pada 8 Mac lalu dan kini, Diana sudah pun mendedahkan nama dan juga wajah anaknya itu.

Khaulah Al Azwar, itulah nama indah yang diberikan pasangan ini kepada anak sulung mereka yang membawa maksud Bidadari Besi. Perkara menggembirakan tersebut dikongsikan bersama melalui studio fotografi Camora Arts. Comel sungguh gambar-gambar Khaulah.

Apa yang pasti, keluarga ini kelihatan bahagia sekali dan kami yakin ramai peminat di luar sana mendoakan kesejahteraan Diana dan suaminya malah dengan kehadiran Khaulah, bertambah meriahlah keluarga kecil ini. (rtky/syfq)


Rancang Umrah Bersama April Ini, Romie Mahu Anak Segera

Bergelar isteri kepada Romie Razin Adilha pada 14 Mac lalu, Hanez Suraya mengakui Romie merupakan seorang yang cemburu namun dalam masa yang sama, Hanez juga faham tugasnya kini adalah untuk menjaga batasannya sebagai seorang isteri jika dia ingin terus berlakon.

“Semestinya ada batasanlah sebab saya pun kenalah jaga hati suami bila dah ada rumah tangga ini. Tidak ada apa-apa syarat daripada Romie pun, tapi saya kena tahulah apa yang dia suka dan apa yang dia tak suka. Kami pun dah lama berkawan dan sudah kenallah hati budi masing-masing,” kata Hanez.

Sementara itu menurut Romie, dia berharap Hanez tahu batasannya sebagai seorang isteri selepas ini malah antara salah satu sebab dia menerima Hanez adalah kerana nampak keikhlasan Hanez menerima dia dan dua anaknya.

“Bukan senang seorang wanita nak terima lelaki yang dah ada dua orang anak ni. Baru kahwin sahaja dah ada dua anak”

“Hanez tahu saya cemburu. Lihat dia bergambar dengan lelaki pun saya cemburu jadi dia kena tahulah apa yang kena dia elakkan. Saya tak malu mengaku yang saya ni cemburu. Lagi pun cemburu itu sebab saya sayang dia,” jelas Romie seperti yang dipetik daripada Mangga Online.

Selain ingin mendapatkan anak dengan kadar segera, Romie juga merancang mahu membawa Hanez mengerjakan umrah pada bulan April, selepas segala majlis perkahwinan mereka selesai. Apa-apa pun, buat Hanez dan juga Romie, semoga berbahagia selalu. (rtky/syfq)


Vince AF1 Selamat Sambut Cahaya Mata Pertama

Tahniah kepada Vince Chong kerana telah selamat bergelar bapa baru-baru ini. Isteri Vince, Fiona, selamat melahirkan anak perempuan sulung, Eva Heidi Chong dan menurut Vince di laman Instagram, ibu dan juga anak sulungnya itu sudah pun dibenarkan pulang.

Jika dilihatkan pada reaksi Vince di Instagram dan juga di media sosiala lain, ternyata kini beliau yang sudah bergelar bapa masih lagi berada dalam keadaan tidak percaya bahawa dirinya sudah bergelar bapa dan yang pasti, Vince memang teruja.

Perkhabaran gembira itu disambut baik dengan reaksi positif dari peminatnya dan mereka juga mendoakan agar pasangan ini bakal sentiasa dilimpahi kebahagiaan. (rtky/syfq)


Rezeki Che Ta Bertambah Setelah Berhijab

Tampil dengan imej berhijab selepas pulang daripada mengerjakan umrah baru-baru ini, Rozita Che Wan akui bahawa terdapat perubahan ketara selepas dia mula berhijrah sepenuhnya. Apa yang dimaksudkan dengan perubahan tersebut ialah mengenai rezeki.

Semua bermula dengan peningkatan jualan tudung dengan jenamanya sendiri sehinggalah ditawar menjadi ikon sebuah festival Islamik bertaraf antarabangsa yang bakal diadakan tidak lama lagi, Che Ta sangat bersyukur dengan situasi tersebut.

“Alhamdulillah. Nampaknya, rezeki kita murah semenjak kita bertudung. Sebenarnya, sebelum berangkat ke Tanah Suci Mekah lagi, kita dah terfikir untuk bertudung. Alhamdulillah hidayah untuk bertudung semakin kuat semasa di Tanah Suci Mekah”

“Mungkin juga berkat doa daripada suami kita jadi hati kita pun tetap dengan keputusan untuk berhijab sepenuhnya,” jelasnya dalam satu temu ramah eksklusif bersama Mangga Online baru-baru ini.

Menunaikan umrah kali ketujuh baru-baru ini, ia juga merupakan pengalaman pertama menunaikan umrah buat suami tercinta. Menurut Che Ta, dia menunaikan umrah kali ini adalah bagi memenuhi nazar jika mengandung. (rtky/syfq)